			KHE2-SI7-LIOK8	(66)

[1]	Ia5-soo Ki-tok e5 khe2-si7, chiu7-si7 Siong7-te3 soo2 hoo7 I lai5 chi2-si7 I chiah e5 loo5-pok8 e5, chiu7-si7 beh kin2-kin2 chia*5 e5 su7;  I chiu7 thok I e5 thi*-sai3 khi3 chi2-tiam2 I e5 loo5-pok8 Iok-han7.  2). Iok-han7 chiu7-si7 chiong Siong7-te3 e5 To7, kap Ia5-soo Ki-tok e5 kan-cheng3, ki*3-na7 i soo2 u7 khoa*3-ki*3 e5 lai5 choe3 kan-cheng3.  3). Hoan7-na7 thak8 kap thia* hiah e5 chham3-gu2, lai5 siu2 ki5-tiong soo2 ki3-chai3 e5, u7 hok-khi3;  in-ui7 jit8-ki5 kun7 lah.
	4). Iok-han7 kia3 phoe hoo7 A-se-a chhit e5 kau3-hoe7;   Goan7 lin2 tit-tioh8 un-tian2 peng5-an, tui3 hit e5 hian7-chai7 ti7-teh, cha2 ti7-teh, chiong-lai5 iah8 ti7-teh e5, i2-kip8 tui3 I cho7-ui7 cheng5 chhit e5 Sin5;   5). koh tui3 Ia5-soo Ki-tok, chiu7-si7 tiong-sin3 e5 kan-cheng3, si2-lang5 tiong thau5 chit8 e5 oah8 e5, toe7-chiu*7 chiah e5 ong5 e5 Chu2-chai*2.  6). I thia*3 lan2, eng7 I e5 huih thau2-pang3 lan2 thoat-li7 lan2 e5 choe7; hoo7 lan2 choe3 kok, choe3 I e5 Pe7 Siong7-te3 e5 che3-si; goan7 eng5-kng koan5-leng5 kui ti7 I, kau3 tai7-tai7. A3-beng7.  7). I che7 hun5 lai5, cheng3 bak8-chiu beh khoa*3-ki*3 I; lian5 chhak8 I e5 lang5 iah8 beh khoa*3-ki*3 I; toe7-chiu*7 e5 chok8, long2 beh ui7-tioh8 I lai5 thi5-khau3.  Sit8-chai7 si7 an2-ni.  A3-beng7. 
	8). Chu2 Siong7-te3 kong2, Goa2 si7 A-li7-hoat, koh si7 O-bi2-ka, hian7-chai7 ti7-teh,  cha2 ti7-teh, chiong-lai5 ti7-teh e5, si7 choan5-leng5 e5.
	9). Goa2 Iok-han7 chiu7-si7 lin2 e5 hia*-ti7, sa*-kap u7 hun7 ti7 Ia5-soo e5 hoan7-lan7, kap I e5 kok, kap I e5 thun-lun2 e5; ui7-tioh8 Siong7-te3 e5 to7, kap Ia5-soo e5 kan-cheng3, bat tiam3 ti7 chit8 e5 hai2-su7, mia5 kio3 Poat8-moo5.  10). Ti7 Chu2 e5 jit8, goa2 hoo7 Sin5 kam2-tong7 thia*-ki*3 ti7 goa2 e5 au7-bin7 u7 toa7 sia* chhin-chhiu*7 ho7-thau5, kong2,  Li2 soo2 khoa*3-ki*3 e5 tioh8 sia2 ti7 chheh-nih8, kia3 hoo7 hi2 chhit e5 kau3-hoe7; chiu7-si7 I2-hut-soo2, Su7-mui2-na2, Piat8-ka-moo5, Chhui-nga2-chhui-lat, Sat-tek8, Hui-liap8-thiat-hui, Lo2-ti2-ka.  12). Goa2 chiu7 oat8-tng2-sin, ai3 khoa*3 kap goa2 kong2 oe7 e5 sia*; i2-keng oat8-tng2, chiu7 khoa*3-ki*3 chhit ki e5 kim teng-tai5;  13).  teng-tai5 tiong u7 chhin-chhiu*7 Jin5-chu2 e5, seng-khu chheng7 tng5 sa*, heng-kham2 ha5 kim toa3.  14). I e5 thau5-khak kap thau5-mng5 long2 peh8 chhin-chhiu*7 peh8 e5 mi5, chhin-chhiu*7 seh; I e5 bak8-chiu chhin-chhiu*7 he2-iam7.  15). I e5 kha chhin-chhiu*7 kng-liang7 e5 tang5, chhin-chhiu*7 ke3 he2-loo5 thoan3-lian7 e5; sia* chhin-chhiu*7 choe7-choe7 tiau5 chui2 e5 sia*.  16). Ti7 I e5 chia*3 chhiu2 u7 chhit liap8 chhi*; tui3 I e5 chhui3 thoo3-chhut siang-bin7 lai7 e5 kiam3; I e5 bin7-mau7 chhin-chhiu*7 iam7 jit8 sia7-chhut kng.  17). Goa2 khoa*3-ki*3 I chiu7 phak ti7 I e5 kha-cheng5 chhin-chhiu*7 si2;  I eng7 chia*3 chhiu2 hoa*7 goa2, kong2, Boh8-tit kia*;  goa2 si7 khi2-thau5 e5, kap soah-be2 e5, iah8 si7 oah8 e5;  18).  goa2 bat si2, ta* li2 khoa*3, goa2 si7 oah8 kau3 tai7-tai7;  koh u7 si2-bo5 kap im-hu2 e5 so2-si5.  19). Soo2-i2 li2 tioh8 chiong soo2 khoa*3-ki*3 e5, i2-kip8 hian7-kim soo2 u7 e5, kap au7-lai5 beh chia*5 e5 su7, sia2 i; li2 soo2 khoa*3-ki*3 goa2 chia*3 chhiu2 teng2 chhit liap8 chhi* e5 o3-biau7, kap chhit ki e5 kim teng-tai5; chhit liap8 chhi*, chiu7-si7 chhit e5 kau3-hoe7 e5 su3-chia2; chhit ki teng-tai5, chiu7-si7 chhit e5 kau3-hoe7.

[2]	Li2 tioh8 sia2 phoe hoo7 ti7 I2-hut-soo2 e5 kau3-hoe7 e5 su3-chia2, kong2;  Chia*3 chhiu2 tha*2 chhit liap8 chhi*, kia*5 ti7 chhit ki kim teng-tai5 tiong e5 , I e5 oe7 kong2:  Goa2 chai li2 e5 soo2 kia*5, kap li2 e5 tioh8-boa5, thun-lun2; hiah e5 choe3 phai*2 e5 lang5, li2 iah8 boe7 iong5-un2 i; hiah e5 ka-ki7 kong2 si7 su3-too5, ki5-sit8 m7 si7 e5, li2 bat chhi3-giam7 in, chai in si7 peh8-chhat8;    3). li2 iah8 u7 thun-lun2, bat ui7-tioh8 goa2 e5 mia5 jim2-siu7 bo5 ia3-sian7.  4). Na7-si7 goa2 u7 soo2 chek-pi7 li2 e5, chiu7-si7 li2 i2-keng li7-khui khi2-thau5 e5 thia*3.  5). Soo2-i2 tioh8 ki3-tit li2 tui3 ta2-loh8 poah8-loh8 lai5; tioh8 hoan2-hoe2, lai5 kia*5 li2 khi2-thau5 e5 soo2 kia*5; na7 bo5 an2-ni, li2 na7 m7 hoan2-hoe2, goa2 beh kau3 li2 hia, soa2 li2 e5 teng-tai5 li7-khui i e5 ui7.  6). Na7-si7 li2 iau2 u7 chit8 hang7 kho2-chhu2, chiu7-si7 goa2 soo2 oan3-hun7 Ni5-ko-liap8 tong2 e5 soo2 kia*5, li2 iah8 oan3-hun7 i.  7). U7 hi7-khang e5 tioh8 thia* Seng3 Sin5 ka7 chiah e5 kau3-hoe7 soo2 kong2 e5.  Tek-seng3 e5 lang5 goa2 beh chiong Siong7-te3 Lok8-hng5 tiong oah8-mia7 chhiu7 e5 ke2-chi2 hoo7 i chiah8.
	8). Li2 tioh8 sia2 phoe hoo7 ti7 Su7-mui2-na2 e5 kau3-hoe7 e5 su3-chia2, kong2;  Choe3 khi2-thau5 kap loo7-be2 e5, bat si2 lai5 koh-oah8 e5, I e5 oe7 kong2:   9). Goa2 chai li2 e5 hoan7-lan7 kap song3-hiong, sit8-chai7 li2 si7 ho2-giah8; hiah e5 ka-ki7 kong2 si7 Iu5-thai3 lang5, ki5-sit8 m7 si7 e5, chiu7-si7 choe3 Sat-tan3 e5 hoe7, in e5 pong3-tok8 goa2 iah8 chai.  10). Boh8-tit kia* li2 soo2 beh siu7 e5 kan-khoo2; li2 khoa*3, Moo5-kui2 beh chiong lin2 tiong-kan kui2-na7 lang5 hiat-loh8 ka*, hoo7 lin2 tu2-tioh8 chhi3, lin2 beh siu7 hoan7-lan7 chap8 jit8; li2 tioh8 chin7-tiong kau3 si2, goa2 chiu7 beh eng7 oah8-mia7 e5 bian2-liu5 siu*2-su3 li2.  1). U7 hi7-khang e5 tioh8 thia* Seng3 Sin5 ka7 chiah e5 kau3-hoe7 soo2 kong2 e5.  Tek-seng3 e5 lang5 koat-toan3 bo5 siu7-tioh8 te7 ji7 pai2 si2 e5 hai7.
	12). Li2 tioh8 sia2 phoe hoo7 ti7 Piat8-ka-moo5 e5 kau3-hoe7 e5 su3-chia2, kong2;   13). Hit e5 u7 siang-bin7 lai7 e5 kiam3 e5, I e5 oe7 kong2:  Goa2 chai li2 soo2 toa3 e5 ui7, chiu7-si7 Sat-tan3 cho7-ui7 e5 soo2-chai7; li2 chhi5-siu2 goa2 e5 mia5, iah8 be7 bat m7 jin7 li2 e5 sin3 goa2, ti7 An-the5-pha*3 e5 jit8, i chiu7-si7 choe3 goa2 e5 kan-cheng3, chin7-tiong ti7 goa2 e5, siu7 thai5 ti7 lin2 tiong-kan, chiu7-si7 ti7 Sat-tan3 soo2 toa3 e5 ui7.  14). Na7-si7 goa2 u7 kui2-na7 hang7 beh chek-pi7 li2, in-ui7 ti7 li2 hia u7 lang5 chhi5-siu2 Pa-lan5 e5 kau3; cha2 Pa-lan5 bat ka3-si7 Pa-lek8, chiong that-gai7 e5 mih8 hiat ti7 I2-sek-liat8 kia*2-sun e5 bin7-cheng5; hoo7 in chiah8 che3 ngoo2-siong7 e5 mih8, soa3 kia*5 kan-im5;  15). chhin-chhiu*7 an2-ni, li2 iah8 iu5-goan5 u7 lang5 chhi5-siu2 Ni5-ko-liap8 tong2 e5 kau3.  16). Soo2-i2 tioh8 hoan2-hoe2; na7 bo5 an2-ni, chiu7 goa2 kin2-kin2 kau3 li2 hia, beh eng7 goa2 e5 chhui3 e5 kiam3 kap in kau-chian3.  17). U7 hi7-khang e5 tioh8 thia* Seng3 Sin5 ka7 chiah e5 kau3-hoe7 soo2 kong2 e5.  Tek-seng3 e5 lang5, goa2 beh eng7 soo2 khng3-bat8 e5 ma2-na2 hoo7 i, koh eng7 peh8 e5 chioh8 hoo7 i, chioh8-teng2 khek sin e5 mia5, siu7 e5 lang5 i2-goa7, bo5 lang5 bat i. 
	18). Li2 tioh8 sia2 phoe hoo7 ti7 Chhui-nga2-chhui-lat e5 kau3-hoe7 e5 su3-chia2, kong2;  Siong7-te3 e5 Kia*2 bak8-chiu chhin-chhiu*7 he2-iam7, kha chhin-chhiu*7 kng-liang7 e5 tang5 e5, I e5 oe7 kong2:  19). Goa2 chai li2 e5 soo2 kia*5, li2 e5 thia*3, kap sin3, kap hok8-sai7, kap thun-lun2; koh li2 loo7-be2 e5 soo2 kia*5, pi2 khi2-thau5 e5 khah choe7.  20). Na7-si7 goa2 u7 soo2 chek-pi7 li2 e5, chiu7-si7 li2 iong5-un2 hit e5 hu7-jin5-lang5 Ia5-se2-piat, ka-ki7 chheng choe3 sian-ti e5; i ka3-si7 koh be5-hek8 goa2 chiah e5 loo5-pok8 kia*5 kan-im5, kap chiah8 che3 ngoo2-siong7 e5 mih8.  21). Goa2 hoo7 i u7 si5-chun7 thang hoan2-hoe2, na7-si7 i bo5 beh hoan2-hoe2, li7-khui i e5 im5-heng7.  22). Goa2 beh hiat i ti7 bin5-chhng5; hiah e5 kap i kia*5 im5 e5, na7 bo5 hoan2-hoe2 li7-khui i e5 soo2 choe3, goa2 iah8 beh hiat in ti7 toa7 hoan7-lan7.  23). Goa2 beh eng7 si2 biat8 i e5 kia*2-ji5; chiu7 chiah e5 kau3-hoe7 long2 beh chai goa2 si7 kam3-chhat lang5 e5 sim-tng5 e5, iah8 beh chiau3 lin2 tak8 lang5 e5 soo2 kia*5 lai5 po3-eng3 lin2.  24). Na7-si7 lin2 ti7 Chhui-nga2-chhui-lat ki5-u5 e5 lang5, hoan7-na7 bo5 seng5-siu7 chit hoo7 ka3-si7, iah8 m7 bat in soo2 kong2 Sat-tan3 chhim-o3 e5 su7, goa2 ka7 lin2 kong2, Goa2 bo5 eng7 pat8 ho7 e5 ta*3 hoo7 lin2 ta*;  25). tok8-tok8 lin2 soo2 u7 e5, tioh8 chhi5-siu2 i kau3 goa2 lai5.  26). Tek-seng3 e5 lang5, kap siu2 goa2 e5 kia*5-choe3 kau3 loo7-be2 e5, goa2 beh hoo7 i u7 koan5, ti7-li2 liat8-pang;   27). i beh eng7 thih-koai*2 koan2-hat in, na2 chun2 hui5 e5 khi3-ku7  siu7 phah-chhui3, chhin-chhiu*7 goa2 tui3 goa2 e5 Pe7 seng5-siu7 koan5-peng3 chit8 iu*7.  28). Goa2 ia7 beh eng7 khe2-beng5 chhi* hoo7 i.  29). U7 hi7-khang e5 tioh8 thia* Seng3 Sin5 ka7 chiah e5 kau3-hoe7 soo2 kong2 e5.

[3]	Li2 tioh8 sia2 phoe hoo7 ti7 Sat-tek8 e5 kau3-hoe7 e5 su3-chia2, kong2;  U7 Siong7-te3 e5 chhit e5 Sin5, kap chhit liap8 chhi* e5, I e5 oe7 kong2:  Goa2 chai li2 e5 soo2 choe3, li2 mia5 si7 oah8, sit8 si7 si2.  2). Li2 tioh8 keng2-seng2, kian-koo3 hiah e5 ki5-u5 teh-beh si2 e5 su7; in-ui7 goa2 khoa*3-ki*3 li2 e5 kia*5-choe3, ti7 goa2 Siong7-te3 e5 bin7-cheng5 bo5 chit8 hang7 oan5-choan5.  3). Soo2-i2 li2 tioh8 ki3-tit, li2 u7 chai*2-iu*7 siu7, chai*2-iu*7 thia*; koh tioh8 chip-siu2, iah8 tioh8 hoan2-hoe2.  Siat-su2 m7 keng2-seng2, goa2 beh chhin-chhiu*7 chhat8 lai5, li2 m7 chai goa2 sim2-mih8 si5 beh lai5 kau3 ti7 li2.  4). Chong2-si7 ti7 Sat-tek8 li2 iau2 u7 kui2-na7 mia5, be7 bat phah la5-sam5 in e5 sa*, in beh chheng7 peh8 sa*, kap goa2 si3-koe3 kia*5;  in-ui7 in si7 oe7 kham-tit e5.  5). Tek-seng3 e5 lang5 iah8 beh an2-ni chheng7 peh8 sa*; i e5 mia5 ti7 oah8-mia7 e5 chheh, goa2 koat-toan3 bo5 chhat-khi2-lai5, si7 beh jin7 i e5 mia5 ti7 goa2 e5 Pe7 e5 bin7-cheng5, i2-kip8 I hiah e5 thi*-sai3 e5 bin7-cheng5.  6). U7 hi7-khang e5 tioh8 thia* Seng3 Sin5 ka7 chiah e5 kau3-hoe7 soo2 kong2 e5.
	7). Li2 tioh8 sia2 phoe hoo7 ti7 Hui-liap8-thiat-hui e5 kau3-hoe7 e5 su3-chia2, kong2;  Si7 seng3, si7 chin, u7 Tai7-pit8 e5 so2-si5, khui chiu7 bo5 lang5 oe7 koai*, koai* chiu7 bo5 lang5 oe7 khui e5, I e5 oe7 kong2:  8). Goa2 chai li2 e5 soo2 choe3, (li2 khoa*3, goa2 ti7 li2 e5 bin7-cheng5 i2-keng u7 ka7 li2 khui mng5, si7 bo5 lang5 oe7 koai* e5), in-ui7 li2 u7 tam7-poh8 khui3-lat8, i2-keng siu2 goa2 e5 to7-li2, be7 bat m7 jin7 goa2 e5 mia5.  9). Sat-tan3 e5 hoe7, ka-ki7 kong2 si7 Iu5-thai3 lang5, ki5-sit8 m7 si7, si7 kong2 peh8-chhat8 e5; goa2 beh siu*2-su3 li2 hoo7 in lai5 phak ti7 li2 e5 kha-cheng5, koh hoo7 in chai goa2 i2-keng thia*3 li2.  10). In-ui7 li2 i2-keng siu2 goa2 thun-lun2 e5 to7-li2, goa2 iah8 beh siu2 li2 thoat-li7 hit e5 chhi3-lian7 e5 si5, chit e5 si5 beh kau3 ti7 thi*-e7, lai5 chhi3-lian7 long2-chong2 khia7-khi2 ti7 toe7-chiu*7 e5 lang5.  11). Goa2 kin2-kin2 kau3; li2 soo2 u7 e5 tioh8 chhi5-siu2 i, bian2-tit u7 lang5 chhiu*2 li2 e5 bian2-liu5.  12). Tek-seng3 e5 lang5, goa2 beh hoo7 i choe3 thiau7 ti7 goa2 Siong7-te3 e5 tian7-lai7, koat-toan3 bo5 koh chhut-khi3 goa7-bin7;  goa2 iah8 beh chiong goa2 Siong7-te3 e5 mia5, i2-kip8 goa2 Siong7-te3 e5 sia*5, sin e5 Ia5-loo7-sat-leng2, tui3 thi* tui3 goa2 e5 Siong7-te3 kang3-loh8 e5 e5 mia5, koh eng7 goa2 sin e5 mia5, long2 sia2 ti7 i e5 teng2-bin7.  13). U7 hi7-khang e5, tioh8 thia* Seng3 Sin5 ka7 chiah e5 kau3-hoe7 soo2 kong2 e5. 
	14). Li2 tioh8 sia2 phoe hoo7 ti7 Lo2-ti2-ka e5 kau3-hoe7 e5 su3-chia2, kong2;  Choe3 A3-beng7, choe3 tiong-sin3 chin-sit8 e5 kan-cheng3, choe3 Siong7-te3 cho7-hoa3 e5 goan5-thau5 e5, I e5 oe7 kong2:  15). Goa2 chai li2 e5 soo2 choe3, li2 si7 bo5 leng2 bo5 jiat8; goa2 goan7 li2 hek8-si7 leng2 hek8-si7 jiat8.  16). Li2 ki3-jian5 si7 la5-lun5-sio, m7 chia*5 jiat8 m7 chia*5 leng2, goa2 beh thoo3 li2 chhut goa2 e5 chhui3.  17). In-ui7 li2 ka-ki7 kong2, Goa2 si7 ho2-giah8, i2-keng hoat-chai5, long2 bo5 khiam3-kheh; ia7 m7 chai li2 si7 khun3-khoo2, kho2-lin5, song3-hiong, chhi*-mi5, thng3-theh;  18). goa2 thoe3 li2 siu*7, tioh8 tui3 goa2 boe2 ke3 he2 thoan3-lian7 e5 kim, thang tit-tioh8 ho2-giah8; koh boe2 peh8 sa* thang chheng7, hoo7 li2 bo5 loo7-hian7 thng3-theh e5 kian3-siau3; koh boe2 ioh8-ko, lai5 boah li2 e5 bak8-chiu, hoo7 li2 oe7 khoa*3-ki*3.  19). Ki*3-na7 goa2 soo2 thia*3 e5 lang5, goa2 chek-pi7 lai5 keng2-kai3 i;  soo2-i2 tioh8 hun3-chi3 lai5 hoan2-hoe2.  20).  Goa2 khia7 ti7 mng5-goa7 phah mng5, thia*-ki*3 goa2 e5 sia* lai5 khui e5 lang5, goa2 beh jip8-khi3 chiu7-kun7 i, lai5 kap i chiah8, i iah8 kap goa2 chiah8.  21). Tek-seng3 e5 lang5, goa2 beh hoo7 i kap goa2 tang5 che7 ti7 goa2 e5 cho7-ui7, chhin-chhiu*7 goa2 tek-seng3 lai5 kap goa2 e5 Pe7 tang5 che7 ti7 I e5 cho7-ui7 chit8 iu*7.  22). U7 hi7-khang e5, tioh8 thia* Seng3 Sin5 ka7 chiah e5 kau3-hoe7 soo2 kong2 e5.

[4]	Chiah e5 tai7-chi3 i2-au7 goa2 khoa*3-ki*3, ti7 thi*-nih8 u7 mng5 khui, koh u7 goa2 khi2-thau5 soo2 thia*-ki*3 e5 sia*, chhin-chhiu*7 ho7-thau5 kap goa2 kong2 oe7 e5, kong2,  Li2 chiu*7 lai5 chia, goa2 beh chiong au7-lai5 soo2 tek-khak chia*5 e5 su7 chi2-si7 li2.  2). Goa2 sui5-si5 siu7 Sin5 e5 kam2-tong7, hut-jian5 khoa*3-ki*3 u7 cho7-ui7 siat ti7 thi*-nih8, cho7-ui7 teng2 u7 teh che7 e5;  3). hit e5 teh che7 e5, I e5 iong5-mau7 chhin-chhiu*7 phek-gek8, kap be2-lo2; I e5 cho7-ui7 chiu-ui5 u7 kheng7, khoa*3-liau2 chhin-chhiu*7 chhong-heng5 gek8.  4). Cho7-ui7 e5 chiu-ui5, u7 ji7-chap8-si3 e5 cho7-ui7, che7 ti7 hit teng2-bin7 e5, u7 ji7-chap8-si3 e5 tiu*2-lo2, chheng7 peh8 sa*, thau5-khak ti3 kim e5 bian2-liu5.  5). Tui3 hit e5 tiong-ng e5 cho7-ui7 u7 hoat-chhut sih-na3, kap sia*, kap lui5.  Iah8 u7 chhit ki teng-he2, tiam2 ti7 cho7-ui7 cheng5, chiu7-si7 Siong7-te3 e5 chhit e5 Sin5.  6). Cho7-ui7 cheng5 u7 chhin-chhiu*7 po-le5 e5 hai2, hong2-hut chhin-chhiu*7 chui2-chi*; cho7-ui7 tiong kap cho7-ui7 e5 chiu-ui5, u7 si3 e5 oah8 mih8, cheng5 au7 u7 bak8-chiu moa2-moa2.  7). Thau5 chit8 e5 oah8 mih8 chhin-chhiu*7 sai, te7 ji7 e5 oah8 mih8 chhin-chhiu*7 gu5-a2, te7 sa* e5 oah8 mih8 u7 bin7 chhin-chhiu*7 lang5, te7 si3 e5 oah8 mih8 chhin-chhiu*7 teh pe e5 eng.  8). Si3 e5 oah8 mih8 kok u7 lak8 e5 sit8, chiu-ui5 kap lai7-bin7 pian3-sin u7 bak8-chiu;  mi5-jit8 long2 bo5 hioh-khun3, teh kong2, Seng3-chai3, Seng3-chai3, Seng3-chai3, Chu2 Siong7-te3, Choan5-leng5 e5, cha2 ti7-teh, hian7-chai7 ti7-teh, chiong-lai5 iah8 ti7-teh e5.  9). Tak8 pai2 oah8 mih8 chiong eng5-kng, chun-kui3, kam2-sia7, kui hoo7 che7 ti7 cho7-ui7, oah8 kau3 tai7-tai7 bo5 chin7 e5,  10). ji7-chap8-si3 e5 tiu*2-lo2 chiu7 phak ti7 hit e5 che7 ti7 cho7-ui7 e5 e5 bin7-cheng5, keng3-pai3 hit e5 oah8 kau3 tai7-tai7 bo5 chin7 e5;  koh chiong in e5 bian2-liu5 hiat ti7 cho7-ui7 cheng5, kong2,  11). Goan2 e5 Chu2, goan2 e5 Siong7-te3, li2 kham-tit siu7 eng5-kng, chun-kui3, koan5-leng5;  in-ui7 li2 bat chhong3-cho7 ban7 mih8; ban7 mih8 ti7-teh, ban7 mih8 siu7 chhong3-cho7, long2 si7 tui3 li2 e5 chi2-i3.

[5]	Goa2 khoa*3-ki*3 che7 ti7 cho7-ui7 e5, chia*3 chhiu2 theh8 chit8 kng2, lai7-goa7 long2 u7 bun5-ji7, eng7 chhit e5 in3 hong-bat8.  2). Koh khoa*3-ki*3 u7 koan5-leng5 e5 thi*-sai3, toa7 sia* soan-thoan5 kong2, Chi7-chui7 oe7 kham-tit khui hit kng2, lai5 thiah-khui i e5 in3.  3). Ti7 thi*-nih8, kap toe7-nih8, kap toe7 e5 e7-bin7, bo5 chit8-e5 oe7 khui hit kng2, a2-si7 khoa*3 i.  4). Ki3-jian5 chhe7 bo5 chit8-e5 oe7 kham-tit khui hit kng2, a2-si7 khoa*3 i e5, goa2 chiu7 toa7 thi5-khau3.  5). Hiah e5 tiu*2-lo2 e5 chit8-e5 ka7 goa2 kong2, Boh8-tit thi5-khau3; li2 khoa*3, Iu5-tai7 chi-phai3 e5 sai, Tai7-pit8 e5 kun-thau5, i2-keng tek-seng3, thang lai5 khui chit kng2, kap hiah e5 chhit e5 in3.  6). Goa2 chiu7 khoa*3-ki*3 ti7 cho7-ui7 kap si3 ui7 e5 oah8 mih8 e5 tiong-kan, kap ti7 hiah e5 tiu*2-lo2 e5 tiong-kan, u7 Iu*5-ko khia7-teh, chhin-chhiu*7 bat siu7 thai5, u7 chhit ki kak, chhit lui2 bak8-chiu, chiu7-si7 Siong7-te3 e5 chhit e5 Sin5, hong7-chhe kau3 phoo2 thi*-e7 e5.  7). I chiu7 chin3-cheng5, tui3 hit e5 che7 ti7 cho7-ui7 e5 e5 chia*3 chhiu2 theh8 hit kng2.  8). I theh8 hit kng2 e5 si5, chiu7 si3 e5 oah8 mih8 kap ji7-chap8-si3 e5 tiu*2-lo2, long2 phak ti7 Iu*5-ko e5 bin7-cheng5; tak8-e5 u7 khim5 kap kim loo5, toe2 hiu* moa2-moa2, hiu* chiu7-si7 seng3-too5 e5 ki5-to2.  9). Ia7 gim5 sin e5 si kong2, Li2 kham-tit theh8 hit kng2, lai5 khui i e5 in3; in-ui7 li2 siu7 thai5, bat eng7 li2 e5 huih tui3 tak8 chok8, tak8 khiu*-khau2, tak8 ho7 peh-si*3, tak8 kok, boe2 lang5 lai5 kui Siong7-te3;  10). hoo7 in choe3 kok, choe3 che3-si, lai5 hok8-sai7 Siong7-te3; in iah8 beh choe3 ong5 ti7 toe7-chiu*7.  11).  Goa2 koh khoa*3, chiu7 thia*-ki*3 cho7-ui7, kap oah8 mih8, kap tiu*2-lo2 e5 chiu-ui5 choe7-choe7 thi*-sai3 e5 sia*; in e5 giah8-siau3 chheng-chheng ban7-ban7; toa7 sia* kong2, Siu7 thai5 e5 Iu*5-ko, hap8-gi5 tit-tioh8 koan5-leng5, pu3-u7, ti3-hui7, khui3-lat8, chun-kui3, eng5-kng, o-lo2.  13). Koh thia*-ki*3 ti7 thi* ti7 toe7, kap toe7 e5 e7-bin7, kap hai2-bin7, it-chhe3 siu7 cho7 e5 mih8, kap ki5-tiong hoan7 soo2 u7 e5, long2 kong2, O-lo2, chun-kui3, eng5-kng, koan5-se3, long2 kui hoo7 che7 ti7 cho7-ui7 e5, kap Iu*5-ko, kau3 tai7-tai7 bo5 chin7.  14). Si3 e5 oah8 mih8 kong2, A3-beng7; hiah e5 tiu*2-lo2 chiu7 phak-teh pai3.

[6]	Iu*5-ko khui chhit e5 in3 e5 chit8 e5, hit si5 goa2 teh khoa*3, chiu7 thia*-ki*3 si3 e5 oah8 mih8 e5 chit8-e5, i e5 sia* chhin-chhiu*7 lui5, kong2, Lai5 ah.  2). Goa2 chiu7 khoa*3, u7 peh8 be2, khia5 i e5 u7 kiah8 keng, iah8 u7 bian2-liu5 hoo7 i; i chiu7 chhut-khi3 tek-seng3, koh beh tek-seng3.
	3). Khui te7 ji7 e5 in3 e5 si5, goa2 thia*-ki*3 te7 ji7 e5 oah8 mih8 kong2, Lai5 ah.  4). Koh u7 chit8 chiah be2 chhut lai5, si7 chhiah e5, u7 koan5-peng3 hoo7 hit e5 khia5 be2 e5, tui3 toe7-chiu*7 chhiu*2-toat8 ho5-peng5, hoo7 lang5 sa*-thai5; koh u7 chiong toa7 ki to hoo7 i.
	5). Khui te7 sa* e5 in3 e5 si5, goa2 thia*-ki*3 te7 sa* e5 oah8 mih8 kong2, Lai5 ah.  Goa2 chiu7 khoa*3, u7 oo be2, khia5 i e5, chhiu2 kiah8 chhin3.  6). Goa2 thia*-ki*3 si3 e5 oah8 mih8 e5 tiong-kan chhin-chhiu*7 u7 sia* kong2,  Beh8 chit8 chin chit8 e5 gun5-a2, toa7-beh8 sa* chin ia7 chit8 e5 gun5-a2; iu5 kap chiu2 m7 thang phah phai*2.
	7). Khui te7 si3 e5 in3 e5 si5, goa2 thia*-ki*3 te7 si3 e5 oah8 mih8 e5 sia* kong2, Lai5 ah.  8). Goa2 chiu7 khoa*3, u7 he2-hu-sek e5 be2; khia5 i e5, i e5 mia5 kio3 choe3 Si2;  Im-hu2 te3 i e5 au7-bin7 tang5 kia*5; u7 koan5-peng3 hoo7 in, thang ti7-li2 toe7-chiu*7 e5 si3 hun7 chit8; eng7 to-kiam3, ki-hng, un-ek8, kap toe7-chiu*7 e5 ia2-siu3 lai5 biat8 i.
	9). Khui te7 goo7 e5 in3 e5 si5, goa2 khoa*3-ki*3 che3-toa*5 e5, u7 ui7-tioh8 Siong7-te3 e5 to7-li2, kap ui7-tioh8 in soo2 chip-siu2 e5 kan-cheng3, lai5 siu7 thai5 e5 lang5 e5 leng5-hun5;  10). toa7 sia* au5-kio3 kong2, Seng3, koh chin e5 Chu2-chai*2 ah, li2 bo5 sim2-phoa*3 tiam3 ti7 toe7-chiu*7 e5 lang5, lai5 sin goan2 lau5 huih e5 oan, beh kau3 sim2-mih8 si5 ah?  11). Chiu7 u7 peh8 sa* hoo7 in tak8 lang5, koh ka7 in kong2, tioh8 chhia*2 hioh tam7-poh8 ku2, theng3-hau7 tang5 choe3 loo5-pok8 e5 kap hia*-ti7, chiu7-si7 beh chhin-chhiu*7  in siu7 thai5 e5, siau3-giah8 it-chin7 moa2.
	12). Goa2 khoa*3 I khui te7 lak6 e5 in3 e5 si5, toe7 toa7 tin2-tang7, jit8 pi*3 oo chhin-chhiu*7 moo5-oo-poo3, geh8 kui-e5 chhin-chhiu*7 huih;  13). thi* chhi* tui7-loh8 toe7, chhin-chhiu*7 bu5-hoa-ko2 chhiu7 hoo7 toa7 hong soo2 io5, lak be7 sek8 e5 ke2-chi2 chit8 iu*7.  14). Thi* chiu7 tu2-tioh8 chhian-soa2, chhin-chhiu*7 chheh kng2-khi2-lai5; soa* kap hai2-su7 long2 chau2-choah8.  15). Toe7-chiu*7 chiah e5 ong5, tai7-hu, chhian-chong2, pu3 lang5, beng2 lang5, i2-kip8 long2-chong2 choe3 loo5-pok8 e5, chu7-iu5 e5,  ka-ki7 bih ti7 soa*-tong7 soa*-giam5.  16). Tui3 soa* kap giam5 kong2, Teh ti7 goan2 e5 teng2-bin7, jia-kham3 goan2, thang siam2-pi7 hit e5 che7 ti7 cho7-ui7 e5 e5 bin7, kap Iu*5-ko e5 siu7-khi3.  17). In-ui7 in siu7-khi3 e5 toa7 jit8 i2-keng kau3 lah, chi7-chui7 khia7 oe7 tiau5 ah?

[7]	Chiah e5 tai7-chi3 liau2-au7 goa2 khoa*3-ki*3 si3 e5 thi*-sai3 khia7 ti7 toe7 e5 si3 kak-thau5, chip-chiang2 toe7 e5 si3-bin7 hong, hoo7 i bo5 chhe ti7 toe7, ti7 hai2, kap it-khai3 e5 chhiu7.  2). Koh khoa*3-ki*3 pat8 e5 thi*-sai3 tui3 jit8-chhut e5 soo2-chai7 chiu*7-lai5, theh8 chin-oah8 Siong7-te3 e5 in3; tui3 hiah e5 tit-tioh8 koan5, lai5 siong-hai7 toe7 kap hai2, si3 e5 thi*-sai3 toa7 sia* kio3, kong2,  3). Toe7 kap hai2 kap chhiu7 lin2 boh8-tit siong-hai7, theng3-hau7 goan2 kham3-in3 ti7 lan2 e5 Siong7-te3 e5 loo5-pok8 e5 thau5-hiah8.  4). Goa2 chiu7 thia*-ki*3 siu7 kham3-in3 e5 e5 siau3-giah8;  I2-sek-liat8 e5 kia*2-sun cheng3 chi-phai3 e5 tiong-kan siu7 kham3-in3 e5, kiong7 u7 chap8-si3-ban7 si3-chheng.
	5). Siok8 Iu5-tai7 e5 chi-phai3 siu7 kham3-in3 e5, chit8-ban7 nng7-chheng:   Siok8 Liu5-pian7 e5 chi-phai3, chit8-ban7 nng7-chheng:   Siok8 Ka-tek e5 chi-phai3, chit8-ban7 nng7-chheng:  6). Siok8 A-siat e5 chi-phai3, chit8-ban7 nng7-chheng:   Siok8 Lap8-tai7-li7 e5 chi-phai3, chit8-ban7 nng7-chheng:   Siok8 Ma2-na2-se e5 chi-phai3, chit8-ban7 nng7-chheng:  7). Siok8 Se-bian7 e5 chi-phai3, chit8-ban7 nng7-chheng:  Siok8 Li7-bi7 e5 chi-phai3, chit8-ban7 nng7-chheng:   Siok8 I2-sat-ka e5 chi-phai3, chit8-ban7 nng7-chheng:  8). Siok8 Se-poo3-lun5 e5 chi-phai3, chit8-ban7 nng7-chheng:   Siok8 Iok-sek e5 chi-phai3, chit8-ban7 nng7-chheng:   Siok8 Pian7nga2-bin2 e5 chi-phai3, chit8-ban7 nng7-chheng.
9). Chiah e5 tai7-chi3 liau2-au7, goa2 khoa*3-ki*3 u7 kui toa7 tin7 e5 lang5, bo5 lang5 oe7 sng3 i e5 siau3-giah8, chhut ti7 tak8 kok, tak8 chok8, tak8 ho7 peh8-si*3, tak8 iu*7 khiu*-khau2 e5, khia7 ti7 cho7-ui7 e5 bin7-cheng5, chheng7 peh8 sa*, chhiu2 kiah8 chang-chhiu7 ki;  10). toa7 sia* kio3 kong2,  Goan7 chin2-kiu3 kui ti7 lan2 e5 Siong7-te3, chiu7-si7 che7 cho-ui7 e5, kap ti7 Iu*5-ko.  11). Cheng3 thi*-sai3 khia7 ti7 cho7-ui7 kap tiu*2-lo2 kap si3 e5 oah8-mih8 e5 chiu-ui5, bin7 phak ti7 cho7-ui7 cheng5, keng3-pai3 Siong7-te3, kong2, A3-beng7:  12). Goan7 o-lo2, eng5-kng, ti3-hui7, kam2-sia7, chun-kui3, koan5-leng5, khui3-lat8 kui ti7 lan2 e5 Siong7-te3, kau3 tai7-tai7 bo5 chin7.  A3-beng7.  13). Tiu*2-lo2 e5 tiong-kan u7 chit8 e5 in3 goa2 kong2, Chiah e5 chheng7 peh8 sa* e5 si7 chi7-chui7? tui3 ta2-loh8 lai5 ah?  14). Goa2 ka7 i  kong2, Goa2 e5 Chu2 ah, li2 chai.  I ka7 goa2 kong2, Chiah-e5 si7 tui3 hit e5 toa7 e5 hoan7-lan7 chhut-lai5 e5, bat ti7 Iu*5-ko e5 huih soe2 in e5 sa* kau3 peh8-peh8.  15). Soo2-i2 in ti7 Siong7-te3 e5 cho7-ui7 cheng5, koh ti7 I e5 tian7 mi5-jit8 hok8-sai7 I; che7 ti7 cho7-ui7 e5 beh khia7-khi2 ti7 in e5 tiong-kan, lai5 ti3-im3 in.  16) In bo5 koh iau, ia7 bo5 koh chhui3-ta; jit8 kap it-chhe3 e5 jiat8 boe7 pek-tioh8 in.  17). In-ui7 cho7-ui7 tiong e5 Iu*5-ko beh choe3 in e5 bok8-chia2, chhoa7 in kau3 oah8 e5 chui2-choa*5;  koh Siong7-te3 beh tui3 in e5 bak8-chiu chhit-khi3 in long2-chong2 e5 bak8-sai2.

[8]	Khui te7 chhit e5 in3 e5 si5, thi*-nih8 cheng7-cheng7, iok-liok8 poa*3-tiam2 cheng ku2.  2). Goa2 khoa*3-ki*3 hiah e5 khia7 ti7 Siong7-te3 e5 bin7-cheng5 chhit e5 thi*-sai3;  koh u7 chhit ki ho7-thau5 hoo7 in.
	3). Ia7 u7 chit8 e5 thi*-sai3 lai5 khia7 ti7 che3-toa*5 pi*, theh8 kim hiu*-loo5;  4). u7 choe7-choe7 hiu* hoo7 i,  thang chham ti7 cheng3 seng3-too5 e5 ki5-to2, ti7 cho7-ui7 cheng5 e5 kim-toa*5-teng2.  Hiu*-ian kap seng3-too5 e5 ki5-to2 tui3 thi*-sai3 e5 chhiu2 chheng3 kau3 Siong7-te3 e5 bin7-cheng5.  5). Thi*-sai3 theh8 hit e5 hiu*-loo5, chiong toa*5-nih8 e5 he2 toe2 kau3 moa2, hiat ti7 toe7-nih8; chiu7 u7 lui5 tan5, kap chiah e5 sia*, kap sih-na3, kap toe7-tang7.
	6). Kiah8 chhit ki ho7-thau5 e5 chhit e5 thi*-sai3, chiu7 pi7-pan7 beh pun5.
	7). Thau5-chit8 e5 thi*-sai3 pun5, chiu7 u7 phauh kap he2 eng7 huih sa*-chham hiat ti7 toe7-nih8; toe7 sa* hun7 e5 chit8 hun7 sio-lio-khi3,  chhiu7-bak8 sa* hun7 e5 chit8 hun7 sio-lio-khi3, it-chhe3 e5 chhi* chhau2 ia7 sio-lio-khi3.
	8). Te7 ji7 e5 thi*-sai3 pun5, chiu7 u7 chhin-chhiu*7 he2 teh sio e5 toa7 soa* hiat-loh8 hai2; hai2 sa* hun7 e5 chit8 hun7 chiu7 pi*3-choe3 huih; hai2-lai7 soo2 u7 e5 oah8-mih8 sa* hun7 si2 chit8 hun7; chun5-chiah ia7 sa*-hun7 phoa3 chit8 hun7.
	10). Te7 sa* e5 thi*-sai3 pun5, u7 toa7 liap8 chhi* teh toh8 chhin-chhiu*7 he2-pe2, tui3 thi* tui7-loh8-lai5; chiu7 tui7 ti7 kang-ho5 sa* hun7 e5 chit8 hun7, i2-kip8 ti7 chiah e5 chui2-choa*5;  11). chhi* e5 mia5 kio3 choe3 In-tin5;  chui2 sa* hun7 e5 chit8 hun7 pi*3-choe3 in-tin5;  lang5 choe7-choe7 in-ui7 chiah e5 chui2 lai5 si2, in-ui7 i si7 khoo2.
	12). Te7 si3 e5 thi*-sai3 pun5, jit8 e5 sa* hun7 chit8, geh8 e5 sa* hun7 chit8, chhi* e5 sa* hun7 chit8, siu7 kong-kek, ti3-kau3 in sa* hun7 e5 chit8 hun7 pi*3-choe3 am3; jit8-si5 sa* hun7 e5 chit8 hun7 bo5 kng;  mi5-si5 ia7 si7 an2-ni.
	13). Goa2 koh khoa*3, chiu7 thia*-ki*3 chit8 chiah eng pe ti7 thi*-tiong, toa7 sia* kong2,  In-ui7 ki5-u5 ho7-thau5 e5 sia*, chiu7-si7 sa* e5 thi*-sai3 soo2 beh pun5 e5, khia7-khi2 toe7-chiu*7 e5 lang5 u7 chai-e7, u7 chai-e7, u7 chai-e7.

[9]	Te7 goo7 e5 thi*-sai3 pun5, goa2 chiu7 khoa*3-ki*3 chit8 liap8 chhi* i2-keng tui3 thi* tui7-loh8 toe7; u7 chiong bo5 toe2 chhim-khi* e5 so2-si5 hoo7 i.  2). Kau3 i khui bo5 toe2 e5 chhim-khi*,  chiu7 ian tui3 chhim-khi* chheng3-khi2-lai5  chhin-chhiu*7 toa7 he2-loo5 e5 ian;  jit8 kap khong-khi3 long2 in-ui7 chhim-khi* e5 ian chiu7 am3.  3). U7 chhau2-meh tui3 hit e5 ian chhut-lai5 ti7 toe7-nih8;  u7 koan5 hoo7 in, chhin-chhiu*7 toe7-nih8 e5 giat-a2-thang5 u7 koan5 chit8 iu*7.  4). Koh u7 ka7 in kong2, m7 thang siong-hai7 toe7 e5 chhau2, kap it-chhe3 chhi* e5 mih8,  kap tak8 iu*7 e5 chhiu7-bak8, tok8-tok8 siong-hai7 hiah e5 ti7 thau5-hiah8 bo5 u7 Siong7-te3 e5 in3 e5 lang5.  5). Koh beng7-leng7 in m7 thang hai7-si2 in, chi2 u7 hoo7 in thang3-thia*3 goo7 geh8 jit8 ku2;  in e5 thang3-thia*3 chhin-chhiu*7 giat-a2-thang5 chhioh lang5 e5 thang3-thia*3 chit8 iu*7.  6). Ti7 hiah e5 jit8 lang5 beh kiu5 si2, ia7 boe7 tit-tioh8;  ai3 beh si2, ia7 si2 siam2-pi7 i.  7). Chhau2-meh e5 khoan2-sit chhin-chhiu*7 pi7-pan7 chhut-chian3 e5 be2;  thau5-khak teng2 hong2-hut u7 bian2-liu5 chhin-chhiu*7 kim; in e5 bin7 chhin-chhiu*7 lang5 e5 bin7.  8). U7 thau5-mng5 chhin-chhiu*7 hu7-jin5-lang5 e5 thau5-mng5; in e5 ge5 chhin-chhiu*7 sai e5 ge5.  9). Koh u7 hoo7-sim-kia*3 chhin-chhiu*7 thih e5 hoo7-sim-kia*3; in e5 sit8 e5 sia* chhin-chhiu*7 choe7-choe7 chhia-be2 chau2 khi3 kau-chian3 e5 sia*.  10). In u7 be2 chhin-chhiu*7 giat-a2-thang5 ia7 u7 chhi3; in e5 koan5 oe7 siong-hai7 lang5 goo7 geh8-jit8, si7 ti7 in e5 be2.  11). Choe3 in e5 ong5 e5 chiu7-si7 chhim-khi* e5 chhe-sai3;  Hi-pek-lai5 e5 im, mia5 kio3 A-pa-tun3;  Hi-li7-ni5 e5 im, mia5 kio3 A-pho-lun5.
	12). Thau5 chit8 e5 chai-e7 i2-keng ke3-sin;  hiah e5 tai7-chi3 i2-au7, iau2 u7 nng7 hang7 chai-e7 beh kau3.
	13). Te7 lak8 e5 thi*-sai3 pun5, goa2 chiu7 thia*-ki*3 u7 chit8 e5 sia* tui3 Siong7-te3 bin7-cheng5 e5 kim-toa*5 chiah e5 kak chhut-lai5,  14). ka7 hit e5 kiah8 ho7-thau5 e5 te7 lak8 e5 thi*-sai3 kong2, Pak8 ti7 Pek-lat toa7 ho5 hit si3 e5 thi*-sai3, li2 tioh8 thau2-pang3 in.  15). Hit si3 e5 thi*-sai3 siu7 thau2-pang3, chiu7-si7 soo2 pi7-pan7 kau3 hit e5 si5, jit8, geh8, ni5, beh hai7-si2 lang5 sa* hun7 e5 chit8 hun7 e5.  16). Be2-peng e5 siau3-giah8 u7 nng7-ban7-ban7;  in e5 siau3-giah8 goa2 thia*-ki*3 lah.  17). Goa2 ti7 i*7-siong7 tiong khoa*3-ki*3 be2 kap khia5 be2 e5 chhin-chhiu*7 an2-ni;  in u7 hoo7-sim-kia*3 chhin-chhiu*7 he2, chhin-chhiu*7 chi2-sek e5 gek8, chhin-chhiu*7 jiu5-ng5; be2 thau5 si7 chhin-chhiu*7 sai e5 thau5; tui3 in e5 chhui3 chhut he2 kap ian kap jiu5-ng5.  18). Tui3 in e5 chhui3 soo2 chhut-lai5 e5 he2 kap ian kap jiu5-ng5, chit sa* hang7 e5 chai-e7, lang5 sa* hun7 e5 chit8 hun7 tu2-tioh8 hai7-si2.  19). Hiah e5 be2 e5 koan5 chai7-ti7 in e5 chhui3, koh chai7-ti7 in e5 be2;  in-ui7 in e5 be2 si7 chhin-chhiu*7 choa5, koh u7 thau5; eng7 hiah-e5 siong-hai7 lang5.  20). Ki5-u5 e5 lang5, bo5 tui3 chiah e5 chai-e7 si2 e5, iau2-ku2 bo5 hoan2-hoe2, lai5 koe2 in e5 chhiu2 soo2 choe3, iu5-goan5 pai3 chiah e5 kui2, kap boe7 oe7 khoa*3, boe7 oe7 thia*, boe7 oe7 kia*5, kim, gun5, tang5, chioh8, chha5 e5 ngoo2-siong7;  koh bo5 hoan2-hoe2 lai5 koe2 in e5 thai5-lang5, sia5-sut8, im5-loan7, thau-theh8.

[10]	Goa2 koh khoa*3-ki*3 pat8 e5 toa7 khui3-lat8 e5 thi*-sai3 tui3 thi* kang3-loh8, chheng7 hun5 choe3 sa*, thau5-khak teng2 u7 kheng7, i e5 bin7 chhin-chhiu*7 jit8-thau5, kha chhin-chhiu*7 he2-thiau7.  2). Chhiu2 tiong u7 soe3-soe3 kng2 e5 chheh, i2-keng hian-khui e5, i chia*3 kha tah8 ti7 hai2-nih8, to3 kha tah8 ti7 toe7-nih8, toa7 sia* au5-kio3, chhin-chhiu*7 sai teh hau2, i au5-kio3 e5 si5 hit chhit e5 lui5 chiu7 chhut in e5 sia*.  4). Chhit e5 lui5 i2-keng chhut sia*, goa2 beh sia2 i;  tok8-tok8 thia*-ki*3 tui3 thi* u7 sia* kong2,  Chhit e5 lui5 soo2 kong2 e5, li2 tioh8 hong-bat8, boh8-tit sia2 i.  5). Goa2 soo2 khoa*3-ki*3 khia7 ti7 hai2 kap toe7-nih8 e5 thi*-sai3, kiah8-khi2 i e5 chia*3 chhiu2 ng3 thi*,  6). ki2 chhong3-cho7 thi* kap thi*-nih8 e5 mih8, toe7 kap toe7-nih8 e5 mih8, hai2 kap hai2-nih8 e5 mih8, oah8 kau3 tai7-tai7 bo5 kiong5-chin7 e5, lai5 chiu3-choa7 kong2, i2-au7 bo5 koh u7 si5-jit8;  7). tok8-tok8 ti7 te7 chhit e5 thi*-sai3 chhut sia* e5 jit8, tng i beh pun5 ho7-thau5 e5 si5,  Siong7-te3 e5 o3-biau7 chiu7 chia*5, chiau3 I soo2 thoan5 hoo7 I e5 loo5-pok8, hiah e5 sian-ti e5 hok-im.  8). Goa2 cheng5 soo2 thia*-ki*3 tui3 thi* e5 sia*, ta* koh thia*-ki*3 i tui3 goa2 kong2 oe7, kong2, Hit e5 khia7 ti7 hai2 kap toe7-nih8 e5 thi*-sai3, chhiu2-tiong soo2 theh8 hian-khui e5 chheh, li2 tioh8 khi3 theh8 i.  9). Goa2 sui5-si5 khi3 chiu7-kun7 hit e5 thi*-sai3, ka7 i kong2 tioh8 eng7 hit kng2 soe3-soe3 e5 chheh hoo7 goa2.  I chiu7 ka7 goa2 kong2, Li2 theh8-khi3 chiah8 i; i beh hoo7 li2 e5 pak-too2 khoo2, ti7 li2 e5 chhui3-lai7 beh ti* chhin-chhiu*7 bit8.  10). Goa2 chiu7 tui3 hit e5 thi*-sai3 e5 chhiu2 theh8 soe3 kng2 chheh lai5 chiah8 i;  ti7 goa2 chhui3-lai7 ko2-jian5 ti* chhin-chhiu*7 bit8; i2-keng thun-loh8-khi3, goa2 e5 pak-too2 chiu7 khoo2.  11). In ka7 goa2 kong2, Li2 tioh8 koh chham3-gu2 lai5 lun7-khi2 choe7-choe7 peh-si*3, choe7-choe7 pang kok, choe7-choe7 khiu*-khau2, choe7-choe7 kun-ong5 e5 su7.

[11]	U7 hoo7 goa2 chit8 ki loo5-tek chhin-chhiu*7 koai*2-a2, kong2, Li2 khi2-lai5, niu5 Siong7-te3 e5 tian7, kap che3-toa*5, i2-kip8 ti7 hia keng3-pai3 e5 lang5.  2). Tian7-goa7 e5 i*7 pang3-he7 teh, boh8-tit niu5 i;  in-ui7 i2-keng hoo7 goa7-pang lang5; in beh thun2-tah8 seng3-sia*5, si3-chap8-ji2 geh8-jit8.  3). Goa2 beh siu*2-su3 goa2 nng7 e5 kan-cheng3 e5, in beh chheng7 moa5-poo3 thoan5 to7-li2, kiong7 chit8-chheng nng7-pah lak8-chap8 jit8.  4). Che chiu7-si7 hit e5 nng7 chang5 ka*-na2 chhiu7, kap nng7 e5 teng-tai5, chiu7-si7 khia7 ti7 choan5 toe7 e5 Chu2 e5 bin7-cheng5 e5.  5). Na7 u7 lang5 ai3 hai7 in, chiu7 u7 he2 tui3 in e5 chhui3 chhut-lai5, biat8 in e5 tui3-tek8;  na7 u7 lang5 ai3 beh hai7 in, tek-khak chhin-chhiu*7 an2-ni siu7 hai7-si2.  6). Chi2 nng7 lang5 u7 koan5 oe7 koai*-bat8 thi*,  ti7 in thoan5 to7-li2 e5 jit8, hoo7 i bo5 loh8 hoo7;  iah8 u7 koan5 ti7-li2 chiah e5 chui2, hoo7 i pi*3 choe3 huih;  koh chiau3 in soo2 ai3, put-koan2 si5 thang eng7 tak8 iu*7 e5 chai-e7 kong-kek toe7.  7). Kau3 in kan-cheng3 beng5-pek8 e5 si5, tui3 chhim-ian chiu*7-lai5 e5 siu3 beh kap in kau-chian3, koh beh khah-ia*5 lai5 thai5 in..  8). In e5 sin-si to2 ti7 toa7 sia*5 e5 koe-loo7; chit e5 sia*5 phi3-ju7 chheng choe3 Soo2-to-ma2 kap Ai-kip8,  chiu7-si7 in e5 Chu2 teng3 sip8-ji7-ke3 e5 soo2-chai7.  9). Koh tui3 chiah e5 peh-si*3, chiah e5 chong-chok8, chiah e5 khiu*-khau2, chiah e5 pang-kok e5 tiong-kan u7 lang5 sa* jit8 poa*3 ku2 khoa*3 in e5 sin-si, koh m7 chun2 bai5-chong3 in e5 sin-si ti7 bong7-nih8.  10). Khia7-khi2 toe7-bin7-chiu*7 e5 lang5 chiu7 ui7-tioh8 in hoa*-hi2 khoai3-lok8, eng7 mih8 sa*-sang3; in-ui7 chi2 nng7 e5 sian-ti bat khun3-khoo2 khia7-khi2 toe7-bin7-chiu*7 e5 lang5.  11). Ke3 hit sa* jit8 poa*3, u7 oah8 e5 khi3, tui3 Siong7-te3 chhut e5, lai5 jip8 ti7 in; in chiu7 peh-khi2-lai5 khia7; khoa*3-ki*3 in e5 lang5 toa7 kia*.  12). In chiu7 thia*-ki*3 tui3 thi* u7 toa7 sia*, ka7 in kong2, Chiu*7 lai5 chia; in chiu7 che7 hun5 chiu*7 thi*, in e5 tui3-tek8 iah8 khoa*3-ki*3 in.  13). Tng hit si5, toe7 u7 toa7 tin2-tang7, sia*5 to2 chap8 hun7 e5 chit8 hun7; in-ui7 toe7-tang7 lai5 si2 e5 lang5, u7 chhit-chheng mia5; ki5-u5 e5 long2 kia*-hia*5, lai5 kui eng5-kng hoo7 thi*-nih8 e5 Siong7-te3.
	14). Te ji7 e5 chai-e7 i2-keng ke3-khi3; te7 sa* e5 chai-e7 kin2-kin2 kau3.
	15). Te7 chhit e5 thi*-sai3 pun5 ho7-thau5, chiu7 ti7 thi*-nih8  u7 chiah e5 toa7 e5 sia*,  teh kong2, Se3-kan e5 kok chia*5-choe3 lan2 e5 Chu2 kap I e5 Ki-tok e5 kok;  I beh choe3 ong5 kau3 tai7-tai7 bo5 chin7.  16). Ti7 Siong7-te3 e5 bin7-cheng5, che7 ti7 in cho7-ui7 e5 ji7-chap8-si3 e5 tiu*2-lo2, bin7 phak-loh8-lai5 pai3 Siong7-te3,  17). kong, Chu2 Siong7-te3 ah, si7 choan5-leng5 e5, hian7-chai7 ti7-teh, cha2 ti7-teh e5; goan2 kam2-sia7 li2, in-ui7 li2 i2-keng chiang2 li2 e5 toa7 koan5 lai5 choe3 ong5.  18). Goa7-pang hoat-chhut siu7-khi3, li2 e5 siu7-khi3 iah8 lim5-kau3; si2 e5 lang5 siu7 sim2-phoa*3, koh li2 e5 loo5-pok8 chiah e5 sian-ti, kap chiah e5 seng3 e5, kap keng3-ui3 li2 e5 mia5 e5, bo5 lun7 toa7 soe3, li2 eng7 po3-siu*2 hoo7 in;  koh pai7-hoai7 toe7 e5, li2 iah8 pai7-hoai7 in;  hit e5 si5 kau3 lah.
	19). Siong7-te3 e5 tian7, ti7 thi*-nih8 e5, chiu7 khui; ti7 I e5 tian7-lai7 I e5 iok-kui7 khoa*3 hian7-hian7; chiu7 u7 sih-na3, kap sia*, kap lui5 tan5, toe7-tang7, i2-kip8 toa7 phauh.


[12]	 Koh u7 toa7 tiau7-thau5 chhut-hian7 ti7 thi*-nih8, chit8 e5 hu7-jin5-lang5 sin-khu chheng7 jit8-thau5, i e5 kha-e7 u7 geh8, thau5-khak ti3 chap8-ji7 liap8 chhi* e5 bian2-liu5;  2). iah8 u7 hoai5-in7;  in-ui7 beh si* kia*2 e5 kan-khoo2, thang3-thia*3, chiu7 au5-kio3.  3). Koh u7 pat8 e5 tiau7-thau5 chhut-hian7 ti7 thi*-nih8; u7 toa7 be2 chhiah-sek e5 leng5, chhit e5 thau7, chap8 ki kak, thau5-khak ti3 chhit teng2 ong5-bo7.  4). I e5 be2 thoa thi*-teng2 e5 chhi* sa* hun7 e5 chit8 hun7, tui7 loh8 toe7.  Leng5 khia7 ti7 beh si* kia*2 e5 hu7-jin5-lang5 e5 bin7-cheng5, theng3-hau7 i si*-liau2, chiu7 beh thun i e5 kia*2.  5). Hu7-jin5-lang5 si* ta-poo-kia*2, chiu7-si7 beh eng7 thih-koai*2 ti7-li2 ban7 pang e5.  I e5 kia*2 siu7 toa3 kau3 ti7 Siong7-te3 i2-kip8 I e5 cho7-ui7.  6). Hu7-jin5-lang5 chiu7 chau2-khi3 khong3-ia2, ti7 hia u7 Siong7-te3 soo2 pi7-pan7 e5 soo2-chai7, hoo7 i ti7 hia tit-tioh8 iu*2-chhi7 chit8-chheng nng7-pah lak8-chap8 jit8.
	7). Ti7 thi*-nih8 chiu7 u7 kau-chian3, Bi2-ka-lek8 chhoa7 i e5 chhe-sai3 khi3 kap leng5 kau-chian3; leng5 iah8 chhoa7 i e5 chhe-sai3 khi3 kau-chian3,   8). boe7 oe7 ia*5, ti7 thi*-nih8 in chiu7 bo5 koh u7 soo2-chai7.  9). Hit be2 toa7 leng5 chiu7 siu7 hiat-loh8, chiu7-si7 lau7 choa5, chheng choe3 Moo5-kui2, iah8 chheng choe3 Sat-tan3, be5-hek8 phoo2 thi*-e7 e5, i siu7 hiat-loh8 ti7 toe7-nih8, i e5 chhe-sai3 iah8 kap i siu7 hiat-loh8.  10). Goa2 chiu7 thia*-ki*3 ti7 thi*-nih8 u7 toa7 sia*, kong, Lan2 e5 Siong7-te3 e5 chin2-kiu3 kap koan5-leng5 kap kok, i2-kip8 I e5 Ki-tok e5 koan5, ta* long2 kau3 lah;  in-ui7 khong3-ko3 lan2 e5 hia*-ti7 e5, chiu7-si7 mi5-jit8 ti7 lan2 e5 Siong7-te3 e5 bin7-cheng5 khong3-ko3 in e5, ta* i2-keng siu7 hiat-loh8 lah.  11). In in-ui7 Iu*5-ko e5 huih, kap in soo2 kan-cheng3 e5 to7-li2, lai5 khah-ia*5 i;  sui-jian5 kau3 si2, iah8 bo5 thia*3-sioh in e5 si*3-mia7.  12). Soo2-i2 chiah e5 thi* kap khia7-khi2 ti7 hit tiong-kan e5, lin2 tioh8 hoa*-hi2; na7-si7 toe7 kap hai2 u7 chai-e7, in-ui7 Moo5-kui2 i2-keng loh8 kau3 lin2 hia, u7 toa7 siu7-khi3, in-ui7 chai i e5 si5 bo5 joa7 ku2.
	13). Leng5 khoa*3-ki*3 pun2-sin siu7 hiat ti7 toe7-nih8, chiu7 khun2-tiok8 hit e5 si* ta-poo-kia*2 e5 hu7-jin5-lang5.  14). Chiu7 u7 toa7 eng e5 nng7 ki sit8 hoo7 hu7-jin5-lang5, hoo7 i pe khi3 khong3-ia2,  kau3 i e5 soo2-chai7, li7-khui choa5 e5 bin7-cheng5; ti7 hia tit-tioh8 iu*2-chhi7, chit8 ki5-hau7, koh nng7 ki5-hau7, koh poa*3 ki5-hau7.  15). Choa5 ti7 hu7-jin5-lang5 e5 au7-bin7, tui3 i e5 chhui3 thoo3-chhut chui2 chhin-chhiu*7 ho5, beh ka7 i lau5-khi3.  16). Toe7 pang-chan7 hu7-jin5-lang5; chiu7 khui chhui3 thun leng5 soo2 thoo3-chhut e5 ho5-chui2.  17). Leng5 siu7-khi3 hu7-jin5-lang5, chiu7 khi3 kap hu7-jin5-lang5 ki5-u5 e5 hoo7-e3 kau-chian3, chiu7-si7 siu2 Siong7-te3 e5 kai3, u7 Ia5-soo e5 kan-cheng3 e5; hit si5 leng5 chiu7 khia7 ti7 hai2-pi* e5 soa-teng2.

[13]	Goa2 koh khoa*3-ki*3 chit8 chiah siu3, tui3 hai2-nih8 khi2-lai5, u7 chap8 ki kak, chhit e5 thau5, hiah e5 kak ti3 chap8 teng2 ong5-bo7; thau5-khak teng2 u7 pong3-tok8 e5 mia5.  2). Goa2 soo2 khoa*3-ki*3 e5 siu3 chhin-chhiu*7 pa3, i e5 kha chhin-chhiu*7 him5 e5 kha, chhui3 chhin-chhiu*7 sai e5 chhui3.  Leng5 eng7 i e5 chai5-leng5, i e5 cho7-ui7, kap toa7 koan5 hoo7 i.  3). Goa2 iah8 khoa*3-ki*3 hiah e5 thau5-khak e5 chit8-e5, chhin-chhiu*7 siu7 thai5 kau3 si2, i ti3-kau3 si2 e5 siong tit-tioh8 i-ho2; thong se3-kai3 ki5-koai3 lai5 te3 hit chiah siu3;  4). koh pai3 leng5, in-ui7 i bat eng7 koan5 hoo7 siu3; iah8 pai3 siu3, kong2,  Chi7-chui7 chhin-chhiu*7 siu3 ah? koh chi7-chui7 oe7 kap i kau-chian3 ah?  5). Koh u7 chit8 e5 chhui3 hoo7 i, teh kong2 toa7 su7 kap pong3-tok8 e5 oe7; koh u7 hoo7 i koan5 lai5 kia*5 tai7-chi3 si3-chap8-ji7 geh8-jit8.  6). I chiu7 khui chhui3, kong2-chhut pong3-tok8 Siong7-te3 e5 oe7, lai5 pong3-tok8 I e5 mia5, kap I e5 hoe7-boo7, kap hiah e5 tiam3 ti7 thi*-nih8 e5.  7). Koh u7 hoo7 i koan5, thang kap seng3-too5 kau-chian3, lai5 khah-ia*5 in; koh u7 hoo7 i koan5 lai5 ti7-li2 tak8 chiong2-chok8, tak8 ho7 peh-si*3, tak8 ho7 khiu*-khau2, tak8 pang-kok.  8). Khia7-khi2 toe7-bin7-chiu*7 e5 lang5, in e5 mia5 bo5 ki3 ti7 oah8-mia7 chheh e5, long2 beh pai3 siu3; chit e5 chheh chiu7-si7 tui3 chhong3-cho7 se3-kan e5 si5 siu7 thai5 e5 Iu*5-ko e5.  9). Hoan7-na7 u7 hi7-khang e5 tioh8 thia*.  10). Na7 u7 liah8 lang5 e5, iah8 beh hoo7 lang5 liah8; eng7 to thai5 lang5 e5, iah8 beh siu7 to thai5;  seng3-too5 e5 thun-lun2 kap sin3 chai7-ti7 chit-e5.
	11). Goa2 koh khoa*3-ki*3 pat8 chiah siu3 tui3 toe7-nih8 khi2-lai5, u7 nng7 ki kak chhin-chhiu*7 iu*5-ko, i e5 kong2 oe7 chhin-chhiu*7 leng5.  12). Koh chiong thau5-chit8 chiah siu3 e5 koan5, long2 kia*5 ti7 i e5 bin7-cheng5.  Koh hoo7 toe7 kap khia7-khi2 toe7-chiu*7 e5 lang5 pai3 thau5-chit8 chiah siu3; chiu7-si7 hit chiah tu2-tioh8 ti3-kau3 si2 e5 siong, koh tit-tioh8 i-ho2 e5.  13). Koh kia*5 toa7 sin5-jiah, sim7-chi3 ti7 lang5 e5 bin7-cheng5 hoo7 he2 kang3-loh8 toe7.  14). Koh tui3 i soo2 tit-tioh8 kia*5 ti7 siu3 e5 bin7-cheng5 chiah e5 sin5-jiah, lai5 be5-hek8 khia7-khi2 toe7-chiu*7 e5 lang5; ka7 khia7-khi2 toe7-chiu*7 e5 lang5 kong2, tioh8 ka7 hit chiah tu2-tioh8 to siong iu5-goan5 oah8-teh e5 siu3 choe3 siong7.  15). Koh u7 koan5 hoo7 i thang eng7 oah8-khi3 jip8 ti7 siu3 e5 siong7; hoo7 siu3 e5 siong7 oe7 kong2 oe7, iah8 hoo7 ki*3-na7 bo5 pai3 siu3 e5 siong7 e5 tu2-tioh8 thai5.  16). I iah8 hoo7 cheng3 lang5; bo5 lun7 toa7 soe3, ho2-giah8 song3-hiong, chu7-iu5 e5, choe3 loo5-pok8 e5, long2 siu7 kham3-in3 e5 ki3-ho7, hek8-si7 ti7 chia*3 chhiu2, a2-si7 ti7 thau5-hiah8.  17). Lang5 na7 bo5 hit e5 kham3-in3 e5 ki3-ho7, chiu7-si7 siu3 e5 mia5, a2-si7 i e5 mia5 siau3-giah8, chiu7 boe7 tit-tioh8 boe2-boe7.  18). Ti3-sek chai7-ti7 che; u7 chhang-mia5 e5, tioh8 sng3 siu3 e5 siau3-giah8; in-ui7 si7 lang5 e5 siau3-giah8; i e5 siau3-giah8 chiu7-si7 lak8-pah lak8-chap8-lak8.

[14]	 Goa2 koh khoa*3, khoa*3-ki*3 Iu*5-ko khia7 ti7 Sun5-soa*, kap I ti7-teh e5, u7 chap8-si3-ban7 si3-chheng lang5; long2 u7 Iu*5-ko e5 mia5, kap I e5 Pe7 e5 mia5, sia2 ti7 in e5 thau5-hiah8.  2). Goa2 thia*-ki*3 tui3 thi* u7 sia*, chhin-chhiu*7 choe7-choe7 tiau5 chui2 e5 sia*, iah8  chhin-chhiu*7 lui5 toa7 tan5 e5 sia*,; koh goa2 soo2 thia* e5 sia*, u7 chhin-chhiu*7 toa*5 khim5 e5 teh toa*5 in e5 khim5:   3). in ti7 cho7-ui7 cheng5, iah8 ti7 si3 e5 oah8 mih8 kap tiu*2-lo2 e5 bin7-cheng5, soo2 gim5 e5 chhin-chhiu*7 sin e5 si; hit e5 si bo5 lang5 oe7 hak8-sip8, tok8-tok8 tui3 toe7-chiu*7 siu7 boe2 chhut e5 chap8-si3-ban7 si3-chheng lang5 oe7 na7-tia*7.  4). Chiah e5 lang5 si7 m7 bat bak-tioh8 lu2-sek e5, si7 cheng-kiat e5 lang5; chiah e5 lang5 si7 te3 Iu*5-ko, bo5 lun7 ta2-loh8 khi3; chiah e5 lang5 si7 tui3 lang5 e5 tiong-kan siu7 boe2 chhut, choe3 khi2-thau5 sek8 e5 ke2-chi2, hian3 hoo7 Siong7-te3 kap Iu*5-ko e5.  5). In e5 chhui3 bo5 peh8-chhat8, in si7 bo5 ha5-chhu5 e5.
	6). Goa2 koh khoa*3-ki*3 pat8 e5 thi*-sai3, pe ti7 thi*-tiong; u7 eng2-oan2 e5 hok-im thang thoan5 hoo7 tiam3 ti7 toe7-nih8 e5 lang5; iah8 hoo7 tak8 pang-kok, tak8 chiong2-chok8, tak8 ho7 khiu*-khau2, tak8 iu*7 peh-si*3;   7). i toa7 sia* kong2,  Tioh8 keng3-ui3 Siong7-te3, chiong eng5-kng kui hoo7 I, in-ui7 I sim2-phoa*3 e5 si5 kau3 lah;  iah8 tioh8 pai3 hit e5 chhong3-cho7 thi*, toe7, hai2, i2-kip8 chiah e5 chui2-choa*5 e5.
	8). Koh u7 pat8 e5 thi*-sai3, si7 te7 ji7 e5, te3 ti7 au7-bin7 kong2, To2-hoai7 ah, to2-hoai7 ah, toa7 e5 Pa-pi2-lun5, chiu7-si7 hoo7 ban7 pang lim i im5-loan7 jia2-tioh8 siu7-khi3 e5 chiu2 e5.
	9). Koh u7 pat8 e5 thi*-sai3, te7 sa* e5, te3 in, toa7 sia* kong2, Na7 u7 pai3 siu3 kap i e5 siong7, i2-kip8 siu7 kham3-in3 e5 ki3-ho7 ti7 thau5-hiah8 a2-si7 ti7 i e5 chhiu2-nih8 e5,  10). i ia7 beh lim Siong7-te3 toa7 siu7-khi3 e5 chiu2, chiu7-si7 bo5 thau3 e5, thin5 ti7 I siu7-khi3 e5 chiu2-poe;  koh beh ti7 seng3 thi*-sai3 e5 bin7-cheng5 kap Iu*5-ko e5 bin7-cheng5 siu7-tioh8 he2 kap jiu5-ng5 e5 khoo2-chhoo2.  11). In siu7 khoo2-chhoo2 e5 ian chheng3 chiu*7 koai*5, tai7-tai7 bo5 soah.  Koh pai3 siu3 kap i e5 siong7, i2-kip8 siu7 i e5 mia5 kham3-in3 e5 ki3-ho7 e5, jit8-mi5 bo5 thang tit-tioh8 an-hioh.  12). Seng3-too5 e5 thun-lun2 si7 chai7-ti7 chit-e5; che chiu7-si7 siu2 Siong7-te3 e5 kai3 kap siu2 Ia5-soo e5 sin3 e5.
	13). Goa2 thia*-ki*3 tui3 thi* u7 sia* kong2, Li2 tioh8 sia2 i, Ta* i2-au7 ti7 Chu2 lai5 si2 e5 si2-lang5 u7 hok-khi3;  Seng3 Sin5 kong2, Si7 lah, hoo7 in soah in e5 tioh8-boa5 lai5 an-hioh, in soo2 choe3 e5 kang ia7 te3 in.
	14). Goa2 koh khoa*3, khoa*3-ki*3 u7 peh8 e5 hun5, u7 chhin-chhiu*7 Jin5-chu2 e5 che7 ti7 hun5 e5 teng2-bin7, thau5-khak ti3 kim e5 bian2-liu5, chhiu2 kiah8 lai7 e5 koeh-a2.  15). Koh u7 pat8 e5 thi*-sai3 tui3 tian7-nih8 chhut-lai5, tui3 hit e5 che7 ti7 hun5 e5 teng2-bin7 e5 toa7 sia* kio3 kong2,  Tioh8 chhun-chhut li2 e5 koeh-a2 lai5 koah; in-ui7 siu-koah e5 si5 i2-keng kau3;  si7 toe7-chiu*7 e5 ngoo2-kok i2-keng sek8 lah.  16). Che7 ti7 hun5-nih8 e5 chiu7 hiat I e5 koeh-a2 ti7 toe7-nih8; toe7-chiu*7 e5 ngoo2-kok chiu7 siu-koah.
	17). Koh u7 pat8 e5 thi*-sai3 tui3 thi*-nih8 e5 tian7 chhut-lai5, i ia7 kiah8 lai7 e5 koeh-a2.  18). Koh u7 pat8 e5 thi*-sai3 tui3 che3-toa*5 chhut-lai5, chiu7-si7 u7 koan5 thang ti7-li2 he2 e5, toa7 sia* tui3 kiah8 lai7 koeh-a2 e5 kio3 kong2, Chhun-chhut li2 lai7 e5 koeh-a2, siu toe7-chiu*7 kui kiu5 e5 phu5-to5, in-ui7 phu5-to5 kau3-chui2 lah.  19). Thi*-sai3 chiu7 hiat i e5 koeh-a2 ti7 toe7-nih8, lai5 siu toe7-chiu*7 e5 phu5-to5, hiat-loh8 Siong7-te3 toa7 siu7-khi3 e5 chiu2-khut.  20). Hit e5 chiu2-khut ti7 sia*5-goa7 siu7 tah8, chiu7 u7 huih tui3 chiu2-khut chhut, koai*5 kau3 tu2-tioh8 be2-ka7-kiu*, hng7 iok-liok8 lak8-pah li2.

[15]	Goa2 koh khoa*3-ki*3 pat8 e5 tiau7-thau5 ti7 thi*-nih8, toa7 koh ki5-koai3, chiu7-si7 chhit e5 thi*-sai3 u7 chiang2 chhit hang7 chai-e7;  chiu7-si7 loo7-be2 e5, in-ui7 Siong7-te3 e5 toa7 siu7-khi3 tui3 chiah-e5 lai5 chin7.
	2). Goa2 koh khoa*3-ki*3 po-le5 kap he2 sa*-chham e5 hai2; koh khoa*3-ki*3 hiah e5 tek-seng3 lai5 thoat-li7 siu3, kap i e5 siong7, i2-kip8 i e5 mia5 e5 siau3-giah8 e5, khia7 ti7 po-le5 hai2, long2 theh8 Siong7-te3 e5 khim5.  3). Gim5 Siong7-te3 loo5-pok8 Moo5-se e5 si, kap Iu*5-ko e5 si, kong2, Chu2 Siong7-te3, choan5-leng5 e5 ah, li2 e5 soo2 choe3 toa7 koh ki5-koai3;  lek8 se3-tai7 e5 Ong5 ah, li2 e5 to7-loo7 gi7 koh chin-sit8.  4). Chu2 ah, chi7-chui7 m7 keng3-ui3 kui eng5-kng li2 e5 mia5 ah?  in-ui7 tok8-tok8 li2 si7 seng3; liat8-pang beh long2 lai5 keng3-pai3 ti7 li2 e5 bin7-cheng5, in-ui7 li2 kong-gi7 e5 soo2 kia*5 i2-keng hian2-beng5.
	5). Chiah e5 tai7-chi3 liau2-au7, goa2 khoa*3-ki*3, ti7 thi*-nih8 hit e5 choe3 cheng3-ku3 e5 hoe7-boo7 e5 tian7 i2-keng khui.  6). Hiah e5 chhit e5 thi*-sai3, u7 teh chiang2 chhit hang7 chai-e7 e5, tui3 tian7 chhut-lai5, seng-khu chheng7 po2-chioh8, chheng-liang7 koh kng-beng5, heng-kham2 ha5 kim toa3.  7). Si3 e5 oah8 mih8 e5 chit8 e5 chiong chhit e5 kim oa*2 hoo7 hit chhit e5 thi*-sai3, lai7-bin7 toe2-moa2 hit e5 oah8 kau3 tai7-tai7 bo5 chin7 e5 Siong7-te3 e5 toa7 siu7-khi3.  8). Tui3 Siong7-te3 e5 eng5-kng kap I e5 koan5-leng5, chiu7 tian7-nih8 u7 ian moa2-moa2.  Koh bo5 lang5 oe7 jip8 tian7, theng3-hau7 kau3 chhit e5 thi*-sai3 chhit hang7 e5 chai-e7 kia*5 chin7.

[16]	Goa2 thia*-ki*3 u7 toa7 sia* tui3 tian7-nih8 chhut, ka7 chhit e5 thi*-sai3 kong2,  Lin2 khi3, chiong hiah e5 toe2 Siong7-te3 toa7 siu7-khi3 e5 chhit e5 oa*2, pia*3 ti7 toe7-nih8.
	2). Thau5-chit8 e5 chiu7 khi3, chiong i e5 oa*2 pia*3 ti7 toe7-nih8; chiu7 u7 ok-tok8 e5 chhng si* ti7 hiah e5 u7 siu3 e5 ki3-ho7 e5, kap pai3 i e5 siong7 e5.
	3). Te7 ji7 e5 chiong i e5 oa*2 pia*3 ti7 hai2-nih8; hai2 chiu7 pi*3 choe3 chhin-chhiu*7 si2-lang5 e5 huih, hai2-tiong e5 oah8 mih8 it-chin7 si2.
	4). Te7 sa* e5 chiong i e5 oa*2 pia*3 ti7 kang-ho5 kap chiah e5 chui2 choa*5; chui2 chiu7 pi*3 choe3 huih.  5). Goa2 thia*-ki*3 chiang2 chiah e5 chui2 e5 thi*-sai3 kong2, Hian7-chai7 ti7-teh, cha2 ti7-teh, seng3 e5 ah, li2 si7 kong-gi7, in-ui7 li2 an2-ni sim2-phoa*3.  6). In-ui7 in bat lau5 seng3-too5 kap sian-ti e5 huih; ta* li2 eng7 huih hoo7 in lim, si7 in soo2 eng-kai e5.  7). Goa2 koh thia*-ki*3 che3-toa*5 teh kong2, Chu2 Siong7-te3, choan5-leng5 e5 ah, si7 ah; li2 e5 sim2-phoa*3 si7 chin-sit8 koh kong-gi7.
	8). Te7 si3 e5 chiong i e5 oa*2 pia*3 ti7 jit8-thau5; chiu7 hoo7 jit8-thau5 oe7 eng7 he2  pek lang5.  9). Lang5 siu7 toa7 e5 iam7-jiat8 soo2 pek, chiu7 pong3-tok8 hit e5 u7 koan5 teh chiang2-li2 chiah e5 chai-e7 e5 Siong7-te3 e5 mia5, koh bo5 hoan2-hoe2 lai5 kui eng5-kng I.
	10). Te7 goo7 e5 chiong i e5 oa*2 pia*3 ti7 siu3 e5 cho7-ui7; siu3 e5 kok sui5-si5 oo-am3.  11). Lang5 in-ui7 kan-khoo2 chiu7 ka7 in e5 chih8; koh in-ui7 in e5 kan-khoo2 kap in e5 chhng-tok8, chiu7 pong3-tok8 thi*-nih8 e5 Siong7-te3, ia7 bo5 hoan2-hoe2 in e5 soo2 kia*5.
	12). Te7 lak8 e5 chiong i e5 oa*2 pia*3 ti7 Pek-lat toa7 ho5; i e5 chui2 liam5-pi* ta-khi3, beh ui7-tioh8 tang-hng e5 liat8-ong5 lai5 pi7-pan7 loo7.  13). Goa2 koh khoa*3-ki*3 u7 sa* e5 u3-oe3 e5 sin5, chhin-chhiu*7 chhan5-kap-a2 tui3 leng5 e5 chhui3, kap siu3 e5 chhui3, kap ke2 sian-ti e5 chhui3 chhut-lai5.  14). In chiu7-si7 chiah e5 kui2 e5 sin5, oe7 kia*5 sin5-jiah e5, chhut-lai5 chiu7-kun7 phoo2-thi*-e7 e5 ong5, chio-chip8 in ti7 choan5-leng5 Siong7-te3 e5 toa7 jit8-ki5 e5 kau-chian3.  15). (Li2 khoa*3, goa2 lai5 chhin-chhiu*7 chhat8; keng2-seng2 lai5 koo3-siu2 i e5 sa*, bian2-tit thng3-theh lai5 kia*5, hoo7 lang5 khoa*3-ki*3 i e5 kian3-siau3 e5, chiu7 u7 hok-khi3.)   16). Hit sa* e5 chiu7 chio-chip8 liat8-ong5 ti7 chit8 e5 soo2-chai7, Hi-pek-lai5 e5 im kio3 choe3 A-ma2-gek8-tun3.
	17). Te7 chhit e5 chiong i e5 oa*2 pia*3 ti7 khong-khi3; chiu7 u7 toa7 sia* tui3 tian7-lai7 tui3 cho7-ui7 chhut, kong2,  Chia*5 lah.  18). Chiu7 u7 sih-na3, u7 sia*, u7 lui5 tan5, toe7 iah8 toa7 tin2-tang7, tui3 toe7-chiu*7 u7 lang5 kau3 ta*, be7 u7 toe7-tang7 chhin-chhiu*7 an2-ni e5 toa7.  19). Toa7 sia*5 chiu7 lih8 choe3 sa* e5, liat8-pang chiah e5 sia*5 iah8 to2-hoai7;  Siong7-te3 iah8 ki3-tit toa7 sia*5 Pa-pi2-lun5, chiu7 chiong poe toe2 I kek8 toa7 siu7-khi3 e5 chiu2 hoo7 i.  20). Tak8 e5 hai2-su7 long2 to5-chau2, chiah e5 soa* long2 bo5-khi3.  21). Koh u7 toa7 phauh tui3 thi* kang3-loh8 ti7 lang5, tak8 liap8 tang7 kui2-na7 chap8 kun;  lang5 in-ui7 phauh e5 chai-e7, chiu7 pong3-tok8 Siong7-te3, in-ui7 hit e5 chai-e7 chin toa7.

[17]	Hiah e5 theh8 chhit te3 oa*2 e5 chhit e5 thi*-sai3, ki5-tiong chit8-e5 lai5 kap goa2 kong2 oe7, kong2, Lai5, goa2 beh chiong hit e5 che7 ti7 choe7-choe7 tiau5 chui2 e5 toa7 im5-hu7 soo2 beh siu7 e5 sim2-phoa*3 hoo7 li2 khoa*3;  2). toe7-chiu7 chiah e5 ong5 bat kap i kia*5-im5; khia7-khi2 toe7-chiu*7 e5 lang5, i2-keng tui3 i im5-loan7 e5 chiu2 lai5 chui3.  3). Goa2 siu7 Sin5 e5 kam2-tong7, hoo7 thi*-sai3 chhoa7 goa2 khi3 khong3-ia2; goa2 chiu7 khoa*3-ki*3 u7 hu7-jin5-lang5 khia5 chu-ang5 sek e5 siu3; hit chiah siu3 pian3-sin u7 pong3-tok8 e5 mia5, u7 chhit e5 thau5, chap8 ki kak.  4). Hu7-jin5-lang5 chheng7 chi2-sek kap chu-ang5 sek e5 sa*, eng7 kim, po2-chioh8, chin-chu lai5 chng-tha*7;  chhiu2-nih8 u7 kim e5 poe, toe2 chiah e5 kho2-oo*3 e5 mih8, i2-kip8 i im5-loan7 e5 u3-oe3 moa2-moa2.  5). U7 mia5 sia2 ti7 i thau5-hiah8, kong2, O3-biau7, toa7 e5 Pa-pi2-lun5, chiu7-si7 toe7-chiu*7 chiah e5 im5-hu7 kap chiah e5 kho2-oo*3 e5 mih8 e5 lau7-bu2.  6). Koh khoa*3-ki*3 chit8 e5 hu7-jin5-lang5 lim seng3-too5 e5 huih, i2-kip8 kan-cheng3 Ia5-soo e5 e5 huih kau3 chui3;  goa2 khoa*3-ki*3, chiu7 toa7 ki5-koai3.  7). Thi*-sai3 ka7 goa2 kong2,  Li2 sia*2-su7 ki5-koai3?  goa2 beh chiong hu7-jin5-lang5 kap i soo2 khia5 chhit e5 thau5-khak chap8 ki kak e5 siu3 e5 o2-biau7, ka7 li2 kong2.  8). Li2 soo2 khoa*3-ki*3 e5 siu3, cha2 u7, ta* bo5, au7-lai5 beh tui3 chhim-ian khi2-lai5, chiu7 kui ti7 tim5-lun5; khia7-khi2 ti7 toe7-chiu*7 e5 lang5, in e5 mia5 tui3 chhong3-cho7 se3-kan e5 si5 bo5 ki3 ti7 oah8-mia7 e5 chheh e5, khoa*3-ki*3 hit chiah siu3,  cha2 u7, ta* bo5, iah8 beh koh ti7-teh, chiu7 beh ki5-koai3.  9). U7 ti3-hui7 e5 sim chai7-ti7 chit-e5.  Chhit e5 thau5-khak si7 chhit cho7 soa*, chiu7-si7 hu7-jin5-lang5 soo2 che7 ti7 hit teng2-bin7 e5.  10). Koh si7 chhit e5 ong5; goo7-e5 i2-keng to2, chit8-e5 hian7-chai7 ti7-teh, chit8-e5 iau2-be7 kau3; i na7 kau3, chiu7 tek-khak chiam7-si5 ti7-teh.  11). Hit e5 cha2 u7, hian7-chai7 bo5 e5 siu3 chiu7-si7 te7 poeh e5, ia7 si7 hit chhit e5 chai7-lai7, ia7 kui ti7 tim5-lun5.  12). Li2 soo2 khoa*3-ki*3 chap8 ki kak chiu7-si7 chap8 e5 ong5, be7 bat tit-tioh8 kok e5, tok8-tok8 beh kap siu3 sa*-kap tit-tioh8 koan5 chhin-chhiu*7 ong5 poa*3 si5 ku2.  13). In long2 tang5 i3-su3 chiong ka-ki7 e5 chai5-leng5 kap koan5-peng3 hoo7 siu3.  14). In beh kap Iu*5-ko kau-chian3, Iu*5-ko beh khah-ia*5 in, in-ui7 I si7 ban7 chu2 e5 Chu2, ban7 ong5 e5 Ong5;  kap I ti7-teh e5 ia7 beh khah-ia*5, in-ui7 in si7 siu7 tiau3, siu7 keng2, tiong-sin3 e5 lang5.  15). Thi*-sai3 koh ka7goa2 kong2, Li2 soo2 khoa*3-ki*3 long2-chong2 e5 chui2, im5-hu7 soo2 che7 e5, chiu7-si7 chiah e5 peh-si*3, chiah e5 cheng3 lang5, chiah e5 pang-kok, chiah e5 khiu*-khau2.  16). Koh li2 soo2 khoa*3-ki*3 e5 hit chap8 ki kak, kap hit chiah siu3, beh oan3-hun7 chit e5 im5-hu7, ia7 beh hoo7 i leng2-cheng7 thng3-theh, koh beh chiah8 i e5 bah, eng7 he2 it-chin7 sio i.  17). In -ui7 Siong7-te3 bat hoo7 in u7 chit ho7 sim lai5 chia*5 I e5 chi2-i3, koh tang5-sim chiong in e5 kok hoo7 siu3, theng3-hau7 Siong7-te3 e5 oe7 eng3-giam7.  18). Li2 soo2 khoa*3-ki*3 e5 hu7-jin5-lang5 chiu7-si7 hit e5 teh koan2-li2 toe7-chiu*7 liat8-ong5 e5 toa7 sia*5.

[18]	Chiah e5 tai7-chi3 liau2-au7 goa2 khoa*3-ki*3 pat8 e5 thi*-sai3 tui3 thi* loh8-lai5, u7 toa7 koan5-peng3;  toe7-chiu*7 tui3 i e5 eng5-kng lai5 kng.  2). I toa7 sia* kio3 kong2,  Toa7 e5 Pa-pi2-lun5 to2-hoai7 lah, to2-hoai7 lah; ta* chia*5-choe3 kui2 khia7-khi2 e5 soo2-chai7, kap long2-chong2 u3-oe3 e5 sin5 e5 ka*-lo5, i2-kip8 long2-chong2 bo5 chheng-khi3 kho2-oo*3 e5 chiau2 e5 chiau2-lang5.  3). In-ui7 ban7 pang tui3 i im5-loan7 jia2-tioh8 siu7-khi3 e5 chiu2 lai5 to2-hoai7, toe7-chiu*7 chiah e5 ong5 bat kap i kia*5 kan-im5, toe7-chiu*7 chiah e5 seng-li2 lang5 i2-keng tui3 i e5 chhia-hoa5 kau3 kek8, ti3-kau3 ho2-giah8.
	4). Goa2 koh thia*-ki*3 tui3 thi* u7 pat8 e5 sia* kong2, Goa2 e5 peh-si*3 ah, tioh8 tui3 hia chhut-lai5, bian2-tit u7 hun7 i e5 choe7, ia7 bian2-tit siu7 i e5 chai-e7.  5). In-ui7 i e5 choe7 tu2 thi*; i tak8 ho7 e5 put-gi7 Siong7-te3 ki3-tit.  6). Tioh8 chiau3 i khoan2-thai7 lang5 e5 lai5 khoan2-thai7 i;  chiau3 i e5 soo2 kia*5 ka-pe7 po3-eng3 i;  ti7 i soo2 tiau-ho5 e5 poe, ta* ia7 ka-pe7 tiau-ho5 lai5 hoo7 i.  7). I bat chai*2-iu*7 eng5-kng ka-ki7 lai5 chhia-hoa5, ta* hoo7 i kan-khoo2 pi-ai ia7 chiau3 an2-ni.  In-ui7 i sim-lai7 kong2,  Goa2 si7 che7-teh choe3 ong5, peng3 m7 si7 koa*2-hu7, koat-toan3 boe7 tu2-tioh8 pi-ai.  8). Soo2-i2 chit8 jit8 e5 tiong-kan i e5 chai-e7 long2 beh kau3, chiu7-si7 si2-bo5, pi-ai, ki-hng, i ia7 beh hoo7 he2 sio-lio-khi3, in-ui7 sim2-phoa*3 i e5 Chu2 Siong7-te3 chiu7-si7 toa7 khui3-lat8 e5.  9). Toe7-chiu*7 chiah e5 ong5 peng5-soo3 kap i kia*5 kan-im5 lai5 chhia-hoa5 e5, khoa*3-ki*3 sio i e5 ian, chiu7 ui7-tioh8 i pi-siong thi5-khau3,  10). in-ui7 kia* i e5 kan-khoo2 chiu7 hng7-hng7 khia7-teh kong2, Chham2 ah, chham2 ah, toa7 sia*5 Pa-pi2-lun5, kian-koo3 e5 sia*5 ah, in-ui7 it-si5-kan li2 e5 sim2-phoa*3 kau3 lah.  11). Toe7-chiu*7 chiah e5 seng-li2 lang5 ia7 ui7-tioh8 i pi-siong ai-chham2, in-ui7 bo5 lang5 koh boe2 in e5 he3,  12). chiu7-si7 kim, gun5, po2-chioh8, chin-chu, iu3-koah, chi2-sek, si-tiu5, chu-ang5, chiah e5 he3;  kap tak8 ho7 e5 hiu*-chha5, tak8 ho7 chhiu*7-ge5 e5 khi3-ku7, tak8 ho7 kui3-khi3 e5 chha5, tang5, thih, peh8-chioh8 e5 khi3-ku7,  13). ia7 u7 jiok8-kui3, too7-khoo3, hiu*-liau7, hiu*-iu5, ju2-hiu*, chiu2, iu5, iu3-mi7, beh8, gu5, iu*5, be2, chhia, loo5-pok8, i2-kip8 lang5 e5 leng5-hun5.  14). Li2 e5 sim soo2 i3-ai3 e5 ke2-chi2 i2-keng li7-khui li2, li2 e5 ho2-chiah8 kap ho2-khoa*3 e5 mih8 long2 bo5-khi3, koat-toan3 bo5 koh khoa*3-ki*3.  15). Choe3 chiah e5 mih8 e5 seng-li2 lang5, tui3 i tit-tioh8 ho2-giah8 e5, in-ui7 kia* i e5 kan-khoo2 beh hng7-hng7 khia7,  16). pi-siong ai-chham2, kong2,  Chham2 ah, chham2 ah, chit e5 toa7 sia*5, peng5-soo3 chheng7 iu3-koah, chi2-sek, chu-ang5-sek e5 sa*, eng7 kim, po2-chioh8, chin-chu chng-tha*7 e5,  17). in-ui7 it-si5-kan kau3 hiah toa7 e5 ho2-giah8 pi*3 choe3 hong-hoe3.  Tak8 e5 tai7-kong, kap tah chun5 khi3 tak8 soo2-chai7 e5, kap chui2-siu2, lian5 ti7 hai2-nih8 than3 chiah8 e5, long2 hng7-hng7 teh khia7,  18). khoa*3-ki*3 sio i e5 ian, chiu7 au5-kio3, kong2,  Ta2-loh8 chit8 e5 sia*5 chhin-chhiu*7 chit e5 toa7 sia*5 ah?  19). Koh eng7 tin5-ai sam2 thau5-khak, pi-siong ai-chham2 au5-kio3, kong2, Chham2 ah, chham2 ah, chit e5 toa7 sia*5, hoan7 u7 chun5 ti7 hai2-nih8 e5 long2 tui3 i e5 hong-seng7 lai5 ti3-kau3 ho2-giah8, in-ui7 it-si5-kan chia*5-choe3 hong-hoe3.  20). Thi* ah, chiah e5 seng3-too5 kap sian-ti ah, lin2 thang in-ui7 i lai5 hoa*-hi2;  in-ui7 Siong7-te3 chiong lin2 soo2 siu7 e5 sim2-phoa*3 lai5 sim2-phoa*3 i.
	21). U7 chit8 e5 toa7 khui3-lat8 e5 thi*-sai3 gia5 chioh8 chhin-chhiu*7 toa7 e5 chioh8-bo7, hiat i ti7 hai2-nih8, kong2, Pa-pi2-lun5 toa7 sia*5 ia7 beh chhin-chhiu*7 an2-ni toa7-tim5 siu7 hiat-loh8, koat-toan3 boe7 koh khoa*3-ki*3.  22). Toa*5 khim5, chok-gak8, pun5 siau, pun5 ho7-thau5 e5 sia*-im koat-toan3 bo5 koh thia*-ki*3 ti7 li2 e5 tiong-kan;  tak8 iu*7 kang-ge7 e5 sai-hu7 koat-toan3 bo5 koh khoa*3-ki*3 ti7 li2 e5 tiong-kan, oe bo7 e5 sia* koat-toan3 bo5 koh thia*-ki*3 ti7 li2 e5 tiong-kan;  23). teng e5 kng koat-toan3 bo5 koh chio3 ti7 li2 e5 tiong-kan;  sin-kia*2-sai3 kap sin-niu5 e5 sia* koat-toan3 bo5 koh thia*-ki*3 ti7 li2 e5 tiong-kan.  In-ui7 li2 e5 seng-li2 lang5 peng5-soo3 choe3 toe7-chiu*7 e5 chun-kui3 e5; ban7 kok ia7 tui3 li2 e5 sia5-sut8 lai5 siu7 be5-hek8.  24). Koh sian-ti kap seng3-too5 kap toe7-chiu*7 it-chhe3 siu7 thai5 e5 lang5 e5 huih long2 ti7 chit e5 sia*5 chhe7-tioh8.

[19]	Chiah e5 tai7-chi3 liau2-au7, goa2 thia*-ki*3 ti7 thi*-nih8  u7 chhin-chhiu*7 kui toa7 tin7 lang5 e5 toa7 sia* kong2, A-li7-lu7-ia5; chin2-kiu3, eng5-kng, koan5-leng5 long2 si7 lan2 e5 Siong7-te3 e5;   2). si7 I e5 sim2-phoa*3 chin-sit8 koh kong-gi7;  in-ui7 I bat sim2-phoa*3 hit e5 toa7 im5-hu7, chiu7-si7 eng7 i e5 im5-loan7 pai7-hoai7 toe7-chiu*7 e5;  koh tui3 i tho2 lau5 I e5 loo5-pok8 e5 huih e5 choe7, lai5 sin in e5 oan.  3). In koh-chai3 kong2,  A-li7-lu7-ia5.  Sio i e5 ian chheng3 chiu*7 koai*5, kau3 tai7-tai7 bo5 chin7.  4). Hit ji7-chap8-si3 e5 tiu*2-lo2 kap si3 e5 oah8 mih8 phak-loh8 keng3-pai3 che7 ti7 cho7-ui7 e5 Siong7-te3 kong2,  A3-beng7, A-li7-lu7-ia5.  5). U7 sia* tui3 cho7-ui7 chhut-lai5 kong2,  Hoan7-na7 lin2 choe3 lan2 e5 Siong7-te3 e5 loo5-pok8, lai5 keng3-ui3 I e5, bo5 lun7 toa7 soe3 long2 tioh8 o-lo2 I.  6). Goa2 thia*-ki*3 u7 chhin-chhiu*7 kui toa7 tin7 lang5 e5 sia*, chhin-chhiu*7 choe7-choe7 tiau5 chui2 e5 sia*, chhin-chhiu*7 lui5 toa7 tan5 e5 sia*, kong2, A-li7-lu7-ia5;  in-ui7 Chu2, lan2 e5 Siong7-te3 choan5-leng5 e5, choe3 ong5 lah.  7). Lan2 tioh8 hoa*-hoa* hi2-hi2, chiong eng5-kng kui hoo7 I;  in-ui7 Iu*5-ko hun-in e5 ki5 i2-keng kau3, I e5 sin-niu5 i2-keng ka-ki7 pi7-pan7 ho2 lah.  8). Chiu7 u7 hoo7 i chheng7 kng-beng5 chheng-khi3 e5 iu3-koah poo3;  in-ui7 iu3-koah poo3 si7 seng3-too5 soo2 kia*5 e5 gi7.  9). Koh ka7 goa2 kong2, Li2 tioh8 sia2 i,  Ki*3-na7 siu7 tiau3 lai5 hu3 Iu*5-ko e5 hun-ian5 e5, u7 hok-khi3.  Koh ka7 goa2 kong2, chiah-e5 si7 Siong7-te3 chin-sit8 e5 oe7.  10). Goa2 chiu7 phak ti7 i e5 kha-cheng5 beh pai3 i.  I ka7 goa2 kong2, Chhian-ban7 m7 thang;  goa2 kap li2 i2-kip8 li2 e5 hia*-ti7 u Ia5-soo e5 kan-cheng3 e5, pi*5-pi*5 si7 choe3 loo5-pok8; li2 tioh8 pai3 Siong7-te3;  in-ui7 Ia5-soo e5 kan-cheng3 chiu7-si7 sian-ti e5 sin5.
	11). Goa2 koh khoa*3-ki*3 thi* khui, chiu7 khoa*3-ki*3 u7 chit8 chiah peh8 be2, khia5 i e5 chheng choe3 Tiong-sin3 Chin-sit8;  I e5 sim2-phoa*3 kap kau-chian3 bo5 m7 kong-gi7.  12). I e5 bak8-chiu si7 he2-iam7; thau5-khak teng2 ti3 choe7-choe7 ong5-bo7;  koh u7 mia5 sia2-teh, tu5-khi3 I pun2-sin i2-goa7 bo5 lang5 oe7 bat.  13). I chheng7 hiu3 huih e5 sa*;  I e5 mia5 chheng choe3 Siong7-te3 e5 To7.  14). Ti7 thi*-nih8 e5 kun-peng khia5 peh8 be2 lai5 te3 I, long2 chheng7 iu3-koah, peh8 koh chheng-khi3.  15). Koh u7 lai7 kiam3 tui3 I e5 chhui3 chhut, thang eng7 i lai5 phah liat8-pang;  I ia7 beh eng7 thih-koai*2 ti7-li2 in; I ia7 beh tah8 choan5-leng5 e5 Siong7-te3 toa7 siu7-khi3 e5 chiu2-khut.  16). Ti7 I e5 sa* kap kha-thui2 u7 sia2 chit8 e5 mia5 kong2, Ban7 ong5 e5 Ong5, ban7 chu2 e5 Chu2.
	17). Goa2 koh khoa*3-ki*3 chit8 e5 thi*-sai3 khia7 ti7 jit8-thau5 e5 tiong-ng, toa7 sia* au5-kio3, ka7 thi*-tiong long2-chong2 e5 pe-chiau2 kong2,  18). Lai5 chu7-chip8 hu3 Siong7-te3 e5 toa7 ian5-siah8, thang lai5 chiah8 chiah e5 ong5 e5 bah, chhian-chong2 e5 bah, iong2-su7 e5 bah, be2 kap khia5 be2 e5 lang5 e5 bah, hoan7-na7 chu7-iu5 e5, choe3 loo5-pok8 e5, si7-soe3 si7-toa7 e5 bah.
	19). Goa2 koh khoa*3-ki*3 siu3 kap toe7-chiu*7 chiah e5 ong5 kap in e5 kun-peng long2 chu7-chip8, beh kap khia5 be2 e5 i2-kip8 I e5 kun-peng kau-chian3.  20). Siu3 chiu7 siu7 liah8, hit e5 ke2 e5 sian-ti ia7 kap i tang5 siu7 liah8, chiu7-si7 cheng5 bat ti7 siu3 e5 bin7-cheng5 kia*5 sin5-jiah, lai5 be5-hek8 hiah e5 siu7-tioh8 siu3 e5 ki3-ho7,  i2-kip8 pai3 siu3 e5 siong7 e5, chi2 nng7 e5 oah8-oah8 hiat ti7 jiu5-ng5 teh sio e5 he2-oo5.  21). Ki5-u5-e5 hoo7 hit e5 khia5-be2 e5 chhui3-lai7 soo2 chhut e5 kiam3 thai5-si2 in.  cheng3 chiau2 long2 chiah8 in e5 bah kau3 pa2.

[20]	Goa2 koh khoa*3-ki*3 thi*-sai3 tui3 thi* loh8-lai5, chhiu2-nih8  u7 chhim-ian e5 so2-si5, kap toa7 tiau5 thih-lian7.  2). Chiu7 liah8 hit be2 leng5, chiu7-si7 lau7 choa5, ia7 si7 Moo5-kui2 kap Sat-tan3, pak8 i chit8-chheng ni5 ku2.  3). hiat i loh8 chhim-ian, koai*-bat8, eng7 in3 hong ti7 hit teng2-bin7,  hoo7 i bo5 thang koh be5-hek8 liat8-pang, theng3-hau7 chit8-chheng ni5 moa2; i2-au7 tek-khak chiam7-si5 thau2-pang3.
	4). Goa2 koh khoa*3-ki*3 hiah e5 cho7-ui7, ia7 u7 che7 ti7 hit teng2-bin7 e5, u7 tit-tioh8 sim2-phoa*3 e5 koan5 hoo7 in:  koh khoa*3-ki*3 hiah e5 ui7-tioh8 choe3 Ia5-soo e5 kan-cheng3 kap ui7-tioh8 Siong7-te3 e5 to7 lai5 siu7 thai5-thau5 e5 lang5 e5 leng5-hun5, i2-kip8 m7 bat pai3 siu3 kap siu3 e5 siong7, ia7 bo5 siu7 i e5 ki3-ho7 ti7 thau5-hiah8 a2-si7 ti7 chhiu2-nih8 e5, chiah-e5 long2 tit-tioh8 oah8, lai5 kap Ki-tok choe3 ong5 chit8 chheng ni5.  5). Ki5-u5 e5 si2-lang5 bo5 oah8, theng3-hau7 hit e5 chit8 chheng ni5 moa2.  Che si7 thau5 chit8 pai2 e5 koh-oah8.  6). U7 hun7 ti7chit e5 thau5 chit8 pai2 e5 koh-oah8 e5 u7 hok-khi3 ah, si7 seng3 ah;  te7 ji7 pai2 e5 si2 koan2 in boe7 tioh8:  in beh choe3 Siong7-te3 kap Ki-tok e5 che3-si, ia7 beh kap I choe3 ong5 chit8 chheng ni5.
	7). Hit e5 chit8 chheng ni5 moa2, Sat-tan3 beh siu7 thau2-pang3 chhut i e5 ka*, chiu7 chhut-lai5 be5-hek8 toe7-chiu*7 si3-hng e5 liat8-pang, chiu7-si7 Kok kap Ma2-kok, chu7-chip8 in lai5 kau-chian3; in e5 siau3-giah8 chhin-chhiu*7 hai2 soa.  9). In chiu7 khi3-lai5 pian3-moa2 choan5 toe7, soa3 ui5-khun3 seng3-too5 e5 ia*5, kap tit-tioh8 thia*3 e5 sia*5; chiu7 u7 he2 tui3 thi* kang3-loh8, lai5 biat8 in.  10). Be5-hek8 in e5 Moo5-kui2 siu7 hiat-loh8 he2 kap jiu5-ng5 e5 oo5, ti7 hia ia7 u7 siu3 kap ke2 e5 sian-ti ; in beh mi5-jit8 siu7 khoo2-chhoo2, tai7-tai7 bo5 chin7.
	11). Goa2 koh khoa*3-ki*3 chit8 e5 peh8-sek toa7 e5 cho7-ui7 kap che7 hit teng2-bin7 e5, toe7 kap thi* tui3 I e5 bin7-cheng5 to5-chau2 bo5 koh u7 in e5 ui7-chhu3.  12). Goa2 ia7 khoa*3-ki*3 si2-lang5 toa7 kap soe3 long2 khia7 ti7 cho7-ui7 cheng5;  chiah e5 chheh chiu7 hian-khui; koh u7 pat8 pun2 chheh hian-khui, chiu7-si7 oah8-mia7 chheh;  si2-lang5 chiu7 chiau3 in e5 soo2 kia*5, pin5 chiah e5 chheh soo2 ki3-chai3 lai5 siu7 sim2-phoa*3.  13). Hai2 chiu7 kau-chhut i tiong-kan e5 si2-lang5; si2 kap im-hu2 ia7 kau in tiong-kan e5 si2-lang5.  Tak8 lang5 chiu7 chiau3 in e5 soo2 kia*5 siu7 sim2-phoa*3.  14). Si2 kap im-hu2 ia7 hiat-loh8 he2-oo5.  Chit-e5 chiu7-si7 te7 ji7 pai2 e5 si2, chiu7-si7 he2-oo5.  15). Na7 u7 lang5 bo5 ki3 mia5 ti7 oah8-mia7 chheh e5, ia7 hiat-loh8 he2-oo5.

[21]	Goa2 koh khoa*3-ki*3 u7 sin e5 thi*, sin e5 toe7; in-ui7 cheng5 e5 thi* cheng5 e5 toe7 i2-keng ke3-khi3; hai2 ia7 bo5 koh u7.  2). Koh khoa*3-ki*3 seng3 sia*5, chiu7-si7 sin e5 Ia5-loo7-sat-leng2, chhut ti7 thi*, tui3 Siong7-te3 kang3-loh8, i2-keng pi7-pan7 pian7, chhin-chhiu*7 sin-niu5 chng-tha*7 lai5 theng3-hau7 i e5 tiong7-hu.  3). Koh thia*-ki*3 toa7 sia* tui3 cho7-ui7 chhut, kong2, Siong7-te3 e5 hoe7-boo7 ti7 lang5 e5 tiong-kan, Siong7-te3 beh kap in sa*-kap khia7-khi2;  in beh choe3 I e5 peh-si*3, Siong7-te3 pun2-sin beh kap in ti7-teh, bo5 beh koh u7 si2-sit; ia7 lai5 choe3 in e5 Siong7-te3.  4). Koh beh ka7 in e5 bak8-chiu chhit-khi3 long2-chong2 e5 bak8-sai2; bo5 beh koh u7 ai-siong, au5-kio3, thang3-thia*3; cheng5 e5 tai7-chi3 i2-keng ke3-khi3.  5). Che7 ti7 cho7-ui7 e5 kong2, Goa2 oa*7-sin ban7 mih8.  Koh kong2, Li2 tioh8 sia2 i, in-ui7 chiah e5 oe7 si7 thang sin3, si7 chin-sit8.  6). Koh ka7 goa2 kong2, I2-keng chia*5 lah; goa2 chiu7-si7 A-li7-hoat kap O-bi2-ka, si7 khi2-thau5-e5 kap loo7-be2-e5.  Goa2 beh tui3 oah8-mia7 e5 chui2-choa*5 peh8-peh8 hoo7 chhui3-ta e5 lang5 lim.  7). Tek-seng3 e5 lang5 beh seng5-chiap chiah-e5;  goa2 beh choe3 i e5 Siong7-te3, i beh choe3 goa2 e5 kia*2.  8). Na7-si7 hiah e5 sio2-ta*2 e5, m7 sin3 e5, kho2-oo*3 e5, thai5 lang5 e5, im5-loan7 e5, kia*5 sia5-sut8 e5, pai3 ngoo2-siong7 e5, kap long2-chong2 peh8-chhat8 e5 lang5, in e5 hun7-giah8 si7 ti7 hit e5 eng7 he2 kap jiu5-ng5 teh sio e5 oo5; chit-e5 chiu7-si7 te7 ji7 pai2 e5 si2.
	9). Hit chhit e5 thi*-sai3, chiu7-si7 u7 chhit te3 oa*2 toe2 moa2 loo7-be2 chhit hang7 chai-e7 e5, ki5-tiong chit8-e5 lai5 kap goa2 kong2 oe7, kong2, Lai5, goa2 beh po3 li2 khoa*3 sin-niu5, chiu7-si7 Iu*5-ko e5 boo2.  10). Goa2 chiu7 siu7 Sin5 e5 kam2-tong7, hoo7 i chhoa7 khi3 chit8 cho7 soa*, toa7 koh koai*5, chiong seng3 sia*5 Ia5-loo7-sat-leng2, chhut ti7 thi*-nih8, tui3 Siong7-te3 kang3-loh8 e5, po3 goa2 khoa*3;  11). u7 Siong7-te3 e5 eng5-kng; i e5 kng chhin-chhiu*7 te7 it po2-poe3 e5 chioh8, chhin-chhiu*7 phek-gek8, kng-liang7 chhin-chhiu*7 chui2-chi*.  12). U7 chhiu*5 toa7 koh koai*5 u7 chap8-ji7 e5 mng5, ti7 chiah e5 mng5 u7 chap8-ji7 e5 thi*-sai3, ia7 u7 mia5 sia2 ti7 mng5-nih8, chiu7-si7 I2-sek-liat8 kia*2-sun chap8-ji7 e5 chi-phai3 e5 mia5.  13). Tang-si3 u7 sa* e5 mng5, pak-si3 u7 sa* e5 mng5, lam5-si3 u7 sa* e5 mng5, sai-si3 u7 sa* e5 mng5.  14). Sia*5-chhiu*5 u7 chap8-ji7 e5 toe7-ki, toe7-ki teng2 u7 Iu*5-ko chap8-ji7 su3-too5 e5 mia5, chap8-ji7 e5.  15). Kap goa2 kong2 e5 thi*-sai3 u7 kim e5 loo5-tek choe3 ko-chhioh,  beh niu5 hit e5 sia*5, kap i e5 mng5 i e5 chhiu*5.  16). Sia*5 si7 su3-hong, tng5 khoah pi*5-pi*5.  Eng7 loo5-tek niu5 sia*5, tit-tioh8 chap8-ji7-chheng li2, tng5 khoah koai*5 long2 sa*-tang5.  17). Thi*-sai3 niu5 sia*5 chhiu*5, tit-tioh8 chit8-pah si3-chap8-si3 chhioh, chiau3 lang5 e5 chhun3-chhioh, chiu7-si7 thi*-sai3 e5 chhun3-chhioh.  18). Chhiu*5 eng7 phek-gek8 lai5 khi2; sia*5 si7 ho2 kim e5, chhin-chhiu*7 chheng-liang7 e5 po-le5.  19). Sia*5-chhiu*5 e5 toe7-ki u7 an tak8 teng2-ho7 e5 po2-chioh8.  Thau5 chit8 e5 toe7-ki si7 phek-gek8; te7 ji7 e5 si7 lam5-gek8; te7 sa* e5 si7 chhong-gek8; te7 si3 e5 si7 chhi*-gek8;   20). te7 goo7 e5 si7 ang5-gek8; te7 lak8 e5 si7 be2-lo2; te7 chhit e5 si7 ng5-gek8; te7 poeh e5 si7 lek8-gek8; te7 kau2 e5 si7 khin2-ng5 gek8; te7 chap8 e5 si7 hui2-chhui3 gek8; te7 chap8-it e5 si7 chi2-sek gek8; te7 chap8-ji7 e5 si7 chhiah-gek8.  21). Chap8-ji7 e5 mng5 si7 chap8-ji7 liap8 chin-chu; chiah e5 mng5 tak8 e5 long2 si7 chit8 liap8 chu choe3 e5.  Sia*5 e5 koe-loo7 si7 ho2 kim e5, chhin-chhiu*7 thau3-toe2 kng e5 po-le5.  22). Goa2 bo5 khoa*3-ki*3 sia*5-lai7 u7 tian7-tng5;  in-ui7 Chu2 Siong7-te3, choan5-leng5 e5, kap Iu*5-ko choe3 i e5 tian7-tng5.  23). Sia*5 bo5 khiam3-eng7 jit8 a2-si7 geh8 lai5 chio3 i;  in-ui7 Siong7-te3 e5 eng5-kng chio3 i.  Iu*5-ko choe3 i e5 teng.  24). Liat8-pang e5 lang5 beh oa2-kho3 i e5 kng lai5 kia*5; toe7-chiu*7 e5 ong5 beh chiong in e5 eng5-kng toa3 lai5 kui ti7 i.  25). Sia*5-mng5 jit8-si5 long2 bo5 koai*, (in-ui7 ti7 hia beh bo5 mi5-si5).  26). Lang5 beh eng7 liat8-pang e5 eng5-kng kap chun-kui3 toa3 lai5 kui ti7 i.  27). Hoan7-na7 bo5 chheng-khi3 e5 mih8, i2-kip8 kia*5 kho2-oo*3 peh8-chhat8 e5 lang5 koat-toan3 boe7 tit jip 8 hia; chi2 u7 ki3 ti7 Iu*5-ko e5 oah8-mia7 chheh e5 oe7-tit jip8.

[22]	Thi*-sai3 koh po3 goa2 khoa*3 sia*5-lai7 koe-loo7 tiong u7 oah8-mia7 chui2 e5 ho5, chheng-liang7 chhin-chhiu*7 chui2-chi*, tui3 Siong7-te3 kap Iu*5-ko e5 cho7-ui7 lau5 chhut.  2). Ho5 e5 siang-peng5 u7 oah8-mia7 e5 chhiu7, kiat chap8-ji7 iu*7 e5 ke2-chi2, mui2 geh8 kiat i e5 ke2-chi2: i e5 chhiu7-hioh8 choe3 i-ti7 liat8-pang e5 loo7-eng7.  3). Long2 bo5 koh u7 chiu3-choo2; si7 Siong7-te3 kap Iu*5-ko e5 cho7-ui7 beh toa3 ti7 hia;  4). I e5 loo5-pok8 beh hok8-sai7 I, ia7 beh khoa*3-ki*3 I e5 bin7; koh I e5 mia5 ti7 in e5 thau5-hiah8.  5). Bo5 koh u7 mi5-si5; ia7 bo5 khiam3-eng7 teng e5 kng kap jit8 e5 kng, in-ui7 Chu2 Siong7-te3 beh chio3-kng in; ia7 in beh choe3 ong5, kau3 tai7-tai7 bo5 chin7.
	6). Koh ka7 goa2 kong2, chiah e5 oe7 si7 thang sin3, si7 chin-sit8.  Chu2, chiu7-si7 sian-ti lang5 e5 sin5 e5 Siong7-te3, u7 chhe I e5 thi*-sai3 chiong kin2-kin2 tek-khak beh chia*5 e5 su7 chi2-si7 I e5 loo5-pok8.  7). Goa2 kin2-kin2 kau3; siu2 chit pun2 chheh chham3-gu2 e5 oe7 e5 u7 hok-khi3.
	8). Goa2 Iok-han7 chiu7-si7 thia*-ki*3 koh khoa*3-ki*3 hiah e5 su7 e5.  I2-keng thia*-ki*3 koh khoa*3-ki*3, chiu7 phak-loh8 ti7 thi*-sai3 e5 kha-cheng5 beh pai3 i.  hit e5 thi*-sai3 chiu7-si7 chiong chiah e5 su7 chi2-si7 goa2 e5.  9). I ka7 goa2 kong2, chhian-ban7 m7 thang; goa2 kap li2 i2-kip8 li2 e5 hia*-ti7, chiu7-si7 chiah e5 sian-ti, kap siu2 chit pun2 chheh e5 oe7 e5, pi*5-pi*5 si7 choe3 loo5-pok8; li2 tioh8 pai3 Siong7-te3.
	10). Koh ka7 goa2 kong2, Boh8-tit hong chit e5 chheh soo2 u7 chham3-gu2 e5 oe7, in-ui7 jit8-ki5 kun7 lah.  11). Put-gi7 e5, hoo7 i iu5-goan5 put-gi7; u3-oe3 e5, hoo7 i iu5-goan5 u3-oe3; gi7 e5, hoo7 i iu5-goan5 kia*5 gi7; seng3 e5, hoo7 i iu5-goan5 choe3 seng3.  12). Goa2 kin2-kin2 kau3; po3-eng3 chai7-ti7 goa2, beh chiau3 tak8 lang5 e5 soo2 choe3 lai5 po3 i.  13). Goa2 si7 A-li7-hoat koh si7 O-bi2-ka,  si7 thau5-chit8 e5, si7 loo7-be2 e5, si7 khi2-thau5, si7 soah-be2.  14). Soe2-chheng in e5 sa* e5 lang5 u7 hok-khi3, beh hoo7 in u7 koan5 ti7 oah8-mia7 e5 chhiu7, koh tui3 chiah e5 mng5 jip8 sia*5.  15). Ti7 goa7-bin7 chiu7 u7 hiah e5 kau2, kia*5 sia5-sut8 e5, kia*5 im5-loan7 e5, thai5 lang5 e5, pai3 ngoo2-siong7 e5, kap it-chhe3 hoo*3 peh8-chhat8 lai5 kia*5 i e5.
	16). Goa2 Ia5-soo i2-keng chhe goa2 e5 thi*-sai3 ui7-tioh8 chiah e5 kau3-hoe7, tui3 lin2 cheng3-beng5 chiah e5 su7.  Goa2 si7 Tai7-pit8 e5 kun-thau5, koh si7 i e5 hoo7-e3, si7 kng-kng e5 khe2-beng5-chhi*.
	17). Seng3 Sin5 kap sin-niu5 long2 kong2, Lai5.  Thia*-ki*3 e5 lang5 tioh8 kong2, Lai5.  Chhui3-ta e5 lang5 tioh8 lai5.  I3-ai3 e5 lang5 thang peh8-peh8 tit-tioh8 oah8-mia7 e5 chui2.
	18). Goa2 tui3 hoan7-na7 thia* chit pun2 chheh chham3-gu2 e5 oe7 e5 lang5 choe3 kan-cheng3, siat-su2 u7 lang5 ke-thi* i,  Siong7-te3 beh chiong chit pun2 chheh soo2 ki3 e5 chai-e7 ke-thi* ti7 i;   19). siat-su2 u7 lang5  san-tu5 chit pun2 chham3-gu2 e5 chheh e5 oe7,  Siong7-te3 ia7 beh tui3 chit pun2 chheh soo2 ki3 oah8-mia7 e5 chhiu7 kap seng3-sia*5, san-tu5 i e5 hun7-giah8.
	20). Kan-cheng3 chiah e5 su7 e5 kong2, Tioh8, goa2 kin2-kin2 kau3.  A3-beng7;  Chu2 Ia5-soo ah, li tioh8 lai5.
	21). Goan7 Chu2 Ia5-soo e5 un-tian2 kap cheng3 seng3-too5 sa*-kap ti7-teh.   A3-beng7.

